Seharum Namanya Tok Kenali Laksana Bunga Mekar Mewangi

Ayuhai Awang pilihlah makrifat,
Suluh tersurat bayang tersirat,
Ibarat marjan (permata) di mana dapat,
Cari di laut bukan di darat. (Tok Kenali).

PENDAHULUAN

Jasad seorang ulama yang dikenali sebagai Awang Kenali atau
masyhur dengan Tok Kenali bukanlah calang-calang ulama yang boleh kita boleh
pandang semberono. Cahaya yang disinarkannya ke bumi Nusantara dan Tanah Melayu
khususnya di negeri Kelantan telah menerangi hati-hati yang selama ini berada
dalam kesamaran cahaya. Kesamaran ini bukanlah disebabkan Ulama terdahulu tidak
terpancar akan sinaran cahayanya, namun sinaran cahaya yang dipancarkan Tok
Kenali umpama matahari yang menerangi bumi melebihi cahaya yang lainnya.

Melalui Tok Kenali, dahulunya pendidikan formal agama Islam pada
ketika itu, bertambah pesat dengan tumbuhnya benih-benih keilmuan yang
ditanamkan di seluruh nusantara dan khususnya di Tanah Melayu dengan pulangnya
Tok Kenali ke Kelantan setelah gurunya yang amat beliau kasihi, Al-Alim
Al-Allamah Al-Muhaqqiq Al-Mudaqqiq As-Syeikh Wan Ahmad bin Wan Muhammad Zain
bin Wan Musthafa Al-Fathani telah meninggal dunia.

Diceritakan oleh Ustaz Abdul Halim, yang merupakan murid rapat
kepada Almarhum Syeikh Wan Mohd Shaghir (merupakan pengkaji Ulama Nusantara dan
pengasas kepada Khazanah Fathaniyah), sebelum pulangnya Tok Kenali ke Kelantan,
penuntut-penuntut ilmu ini akan ke Fathani Dar As-Salam untuk menuntut ilmu
disana sebelum ke Mekah namun setelah Tok Kenali pulang, semua penuntut ilmu
tumpu kepada beliau dan berkuranglah orang ke Fathani kerana menuntut ilmu
dengan Tok Kenali.

BIOGRAFI TOK KENALI

Tok Kenali atau nama sebenarnya Haji Muhammad Yusuf bin Ahmad bin Abdul Samad adalah salah satu nama yang tidak asing lagi di bumi nusantara meliputi Malaysia, Indonesia, Thailand, Singapura, Vietnam, Kemboja dan lain-lain. Menurut Ustaz Hafiz Hukmi yang merupakan cicit kepada Tok Kenali, atuk Tok Kenali yang bernama Haji Abdul Samad merupakan seorang muezzin (bilal) di Masjid Kenali.

Ayahnya pula seorang yang soleh yang masyhur di kalangan petani kampung manakala ibunya pula bernama Hajjah Fatimah binti Haji Soleh. Tok Kenali merupakan ulama tersohor pada akhir abad ke-19 dan awal abad ke-20. Beliau selamat dilahirkan di Kubang Kerian atau nama asalnya adalah Kampung Paya di mukim Kenali, Kelantan pada tahun 1287H/1871M (menurut riwayat Almarhum Syeikh Mohd Shaghir).

Namun ada sedikit perbezaan pendapat mengenai tahun Masihi Tok Kenali dilahirkan, ada yang berpendapat pada tahun 1868M, ada yang kata 1870M. Tidak dapat dikenalpasti tarikh mana satu, mungkin boleh dibuat kajian mengenainya.

Apa yang pasti, semua bersepakat bahawa Tok Kenali dilahirkan pada 1287H. Ini kerana termaktub didalam majalah Pengasuh yang diasaskan oleh Tok Kenali dan beliau sendiri menulis dilahirkan pada 1287H. Wafat pula menurut Ustaz Abdul Halim (murid rapat Syeikh Wan Mohd Shaghir), bahawa semua bersepakat, Tok Kenali meninggal pada 2 Syaaban 1352H/19 November 1933M.

PENDIDIKAN TOK KENALI

1.Sebelum ke Mekah

Diriwayatkan daripada cucu perempuan sulong Tok Kenali, Hajjah Rahmah binti Haji Ahmad bin Haji Muhammad Yusuf bin Ahmad (Tok Kenali), pada usia 5 tahun bapanya Haji Ahmad telah meninggal dunia. Segala tugas untuk menjaga anak kecil yang ‘besar’ namanya sehingga kini telah diambil-alih tugas oleh datuknya sebelah ibunya, Haji Muhammad Soleh.Ibu Tok Kenali, Hajjah Fatimah merupakan guru Al-Quran. Dari datuknyalah Tok Kenali belajar segala ilmu-ilmu asas. Ini merupakan peringkat terawal pendidikan Tok Kenali.Selain datuknya, Tok Mek iaitu Nenek tirinya telah mengambil tanggungjawab mendidik anak yatim kecil ini dengan benih kebajikan dan mengajar tentang menjaga makan dan minum yang halal.

Di Kampung Kenali, Tok Kenali telah belajar akan ilmu Al-Quran dan menghafal syair serta pantun yang mengandungi nasihat dan saranan peribadi mulia. Ketika umur beliau 10 tahun, telah Allah kurniakan kepada anak kecil ini hasrat menimba ilmu agama dengan kesungguhan. Kesungguhan Tok Kenali dibuktikan iaitu beliau berjalan kaki tanpa kasut dari Kubang Kerian ke Kota Bharu di Masjid Muhammadi yakni lubuk segala ilmu pada ketika itu untuk menuntut beberapa ilmu dan dengan beberapa guru seperti Tuan Guru Haji Abdul Samad bin Haji Salleh (makamnya di Kampung Atas Banggol).

Menurut riwayat cucu Tok Kenali iaitu Ustaz Hafiz Hukmi, beliau
berjalan kaki sambil berkaki ayam kerana menurut Tok Kenali perjalanan menjadi
lebih cepat bahkan jika beliau berjalan bersama-sama sahabat yang lain, mereka
akan ketinggalan jauh dibelakang.

Menurut riwayat Almarhum Syeikh Wan Mohd Shaghir, dikatakan berkaki ayam kerana mengikuti sunnahnya Imam Malik yang tidak memakai selipar ketika di Madinah kerana malu teramat sangat dengan jasad Nabi Muhammad SAW dibawah tanah terletak di Masjid An-Nabawi dan seolah-olah menghina jasad Nabi yang berada dibawah tanah. Di Masjid Muhammadi, Kota Bharu, beliau telah menuntut ilmu tasawwuf dengan Tuan Tabal yang merupakan anak murid Sidi Syeikh Ibrahim Ar-Rasyidi. Kemudian dalam ilmu nahu, beliau belajar dengan Qadhi Haji Ismail bin Mahmud yang terletak tak jauh dari Masjid Muhammadi, Kota Bharu. Tok Kenali juga berguru dengan Haji Awang Alim di Kampung Atas Banggol sebelah hilir masjid.

Antara guru yang lain yang sempat mengajar Tok Kenali adalah Haji Nik Ismail, ayah kepada sahabat seperguruan beliau dengan Syeikh Wan Ahmad Al-Fathani iaitu Dato Perdana Menteri Paduka Raja Nik Mahmud bin Nik Ismail.

2. Pengajian di Mekah

Sewaktu Tok Kenali berumur 18 tahun, direzekikan Allah kepadanya untuk menuntut ilmu di Mekah. Menurut Hajjah Rahmah (cucu Tok Kenali), beliau ke Mekah dengan hanya berbekalkan RM22 untuk dibelanjakan selama 22 tahun.Untuk kesana, beliau menaiki kapal laut. Tiket berharga RM50 itu dibiayai oleh penduduk kampung sekitar yang mengharapkan agar Tok Kenali mendapatkan dan menggunakan manfaat sebaiknya untuk berbakti Umat Islam keseluruhan.

Tok Kenali menetap di Mekah selama 22 tahun. Disana, beliau
hanya bertawakal kepada Allah agar segala urusannya disana dipermudahkan.
Bayangkan beliau hanya mempunyai RM22 untuk dibelanjakan selama 22 tahun.
Beliau tidak punya wang untuk membeli kitab dan sebagainya.

Beliau juga tidak mempunyai rumah sewa disana, hanya tidur di
serambi-serambi masjid selama 6 bulan lamanya. Disebabkan amalan inilah apabila
pulang ke Kelantan dan menyebarkan Islam di sana sehingga Kelantan digelar
serambi Mekah menurut info daripada orang ramai.

Pada permulaannya, Tok Kenali juga bertungkus-lumus untuk
mencari ilmu. Beliau akan sentiasa memasuki halaqah ilmu di sekitar Masjidil
Haram yang pada ketika itu terkenal dengan pengajian di tiang-tiang masjid.
Setiap tiang akan diajar oleh Masyaikh yang berkelayakan.

Seperti dimaklumi, Tok Kenali tidak mempunyai wang yang
mencukupi untuk membeli kitab. Sebelum ke kelas pengajian, beliau akan ke kedai
kitab untuk telaah dan hafaz isi kandungan kitab tersebut. Sehinggakan pernah
ditegur oleh penjual kitab. Tok Kenali menceritakan perihal beliau itu lalu
penjual tersebut faham dan membenarkan untuk berbuat demikian.

Ingatan beliau sungguh kuat. Pembacaan melalui telaahnya itu,
beliau mampu menghafal sekaligus isi kandungannya disertai juga dengan
kefahaman yang dikurniakan Allah kepadanya. Inilah antara kelebihan Allah
kurniakan kepadanya.

GURU-GURUNYA DI MEKAH

Di Mekah, beliau mempelajari dengan ramai guru antaranya ulama-ulama Arab dari Mekah dan juga ulama dari tanah jawi. Dari sini kita dapat lihat bagaimana pemikiran Tok Kenali walaupun sudah belajar di Tanah Arab namun Ulama Tanah Jawi masih tidak dilupakan untuk beliau berguru. Guru-gurunya adalah seperti berikut: • Syeikh Wan Ahmad bin Wan Muhammad Zainal ‘Abidin bin Tok Bendang Daya I Al-Fathani, masyhur dengan kitab Faridah Al-Faraid fi ‘Ilmi Al-‘Aqaid • Syeikh Wan Ali bin Abdul Rahman Kutan Al-Kalantani, pengarang Lum’atul Aurad • Syeikh Muhammad bin Ismail Daudi Al-Fathani (Syeikh Nik Mat Kecik Al-Fathani), pengarang Matla’ Badrain kitab Fiqh • Syeikh Ahmad Khatib bin Abdul Latif Al-Minangkabawi, pengarang Hasyiah Nafahat • Syeikh Mukhtar ‘Atarid Al-Buguri, pengarang Usuluddin • Syeikh Muhammad ‘Abid Al-Maliki • Syeikh Hasbullah • Penyusun I’anah At-Thalibin Sayyid Abu Bakar Al-Bakri bin Syatha Ad-Dimyati • Syeikh Muhammad Amin Hanafi • Syeikh Muhammad Yusuf Al-Khayyat • Syeikh Sayyid Abdullah bin Muhammad Soleh Zawawi (mufti Syafie di Mekah) • Dan ramai lagi

BUNGA MEKAR MEWANGI SEHARUM NAMANYA TOK KENALI

Menurut Syeikh Wan Mohd Shaghir, nama Tuan Guru Haji Muhammad
Yusuf bin Ahmad atau Tok Kenali mula mekar mewangi apabila mulai belajar kepada
Syeikh Wan Ahmad Al-Fathani dan seterusnya menjadi anak murid yang rapat
kepadanya.

Sebelum Tok Kenali datang ke majlisnya lagi, Syeikh Wan Ahmad
(selepas ini dikenali Syeikh Ahmad) sudah mengenali beliau secara lahiriah dan
rohaniah. Syeikh Ahmad yang terkenal sebagai ulama dan wali Allah yang punyai
‘kasyaf’ yakin suatu hari pasti Tok Kenali akan mendatanginya.

Firasat Syeikh Ahmad benar, selepas 6 bulan (menurut setengah
riwayat) akhirnya Tok Kenali mendatangi majlis ilmunya. Seperti kebiasaan, Tok
Kenali duduk di belakang sekali tanpa sebarang kitab dan tidur didalam
tiap-tiap majlis ilmu sehingga dikenali sebagai orang yang suka tidur dalam
majlis ilmu.

Namun itu tiada masalah baginya kerana Tok Kenali akan telaah
dan hafal isi kandungan kitab disertai dengan kefahaman. Tidak hairanlah beliau
tidur kerana mempunyai anugerah yang berharga didalam diri Tok Kenali.
Syeikh Ahmad menyediakan 3 soalan yang susah kepada murid-muridnya untuk
dijawab. Dan Syeikh yakin kesemua muridnya tidak dapat menjawab kecuali Tok
Kenali. Mu! Yang dibelakang sekali (tuju kepada Tok Kenali) mari duduk sini!

Kata Syeikh. Tok Kenali hanya menurut sahaja. Jawab soalan aku tadi! Sergah Syeikh Ahmad. Tok Kenali bangun dan ternyata menjawab kesemua soalan tersebut. Terkejutlah sekalian para murid yang ada disitu kerana disangka orang yang sering tidur itu bukanlah calang-calang orang. Soalan yang ditanya itu adalah soalan Tasawwuf Tinggi dan hanya mereka yang ‘sudah sampai’ kedudukan tersebut sahaja boleh menjawabnya. Sejak peristiwa itu, nama Tok Kenali diangkat dan mula mekar di Mekah dan seluruh Nusantara. (Cerita ini didengari daripada Ustaz Abdul Halim Khazanah Fathaniyah daripada gurunya Syeikh Wan Mohd Shaghir, Ustaz Hafiz Hukmi cicit Tok Kenali).

KISAH SYEIKH WAN AHMAD & TOK KENALI

Sebermula Syeikh Ahmad mengambil Tok Kenali sebagai anak murid
rapatnya kerana keistimewaan dan juga terserlah ‘kewalian’ yang ada pada
dirinya. Tok Kenali tidak lagi tidur di serambi-serambi masjid tetapi di rumah
Syeikh Ahmad. Sebagai murid yang sangat patuh dan adab kepada guru, segala
perintah Syeikh dilaksanakan sebaiknya dan beliau menjadi khadam sepenuhnya
kepada Syeikh Ahmad.

Suatu ketika, Kerajaan Islam Uthmaniyah pernah digemparkan
dengan isu khilafiyah antara Syeikh Muhammad Abduh (Mesir) dan Syeikh
Nasiruddin Yusuf bin Ismail An-Nabhani (Lubnan). Kerajaan Uthmaniyah yang
dipimpin Sultan Abdul Hamid II telah mengarahkan Syeikh Ahmad untuk ke Beirut
bagi meleraikan permasalahan khilafiyah antara kedua ulama tersebut.

Lalu, Syeikh Ahmad telah menjemput kedua murid kesayangannya
untuk bersama-sama ke Beirut bagi menyelesaikan masalah khilafiyah tersebut.
Dua orang murid tersebut adalah Tuan Guru Haji Muhammad Yusuf bin Ahmad atau
Tok Kenali dan Dato’ Perdana Menteri Paduka Raja Nik Mahmud bin Nik Ismail.

Apabila sampai di Tursina, tempat dimana Nabi Allah Musa
mendengar kalam Allah atau mendapat wahyu. Disinilah Syeikh Ahmad menyuruh anak
muridnya bermunajat secara khusus. Disinilah mereka didoakan oleh Syeikh Ahmad
untuk menjadi murid yang hebat. Tok
Kenali didoakan supaya menjadi alim ulama manakala Dato Paduka Nik Mahmud
didoakan sebagai orang politik dan pentadbiran.

Daripada doa yang maqbul ini, keduanya menjadi seperti yang
didoakan. Tok Kenali menjadi alim ulama yang dikenang sehingga kini dan Dato
Paduka Nik Mahmud menjadi Perdana Menteri Pertama di Kelantan. Hasil daripada
pemikiran Syeikh Ahmad, Kelantan dapat dibentuk menjadi kerajaan Islam
yang hebat.
(Cerita ini didengari daripada Ustaz Abdul Halim, Ustaz Hafiz Hukmi cicit Tok
Kenali).

Tok Kenali juga dikenali sebagai Awang Kenali. Gelaran Awang ini
diberikan oleh Syeikh Ahmad kepada beliau. Setiap kali persuratan antara Syeikh
dan beliau akan ditulis dibawah sekali ‘Awan’. Dan daripada awan inilah lama
kelamaan menjadi Awang. Namun ada yang mengatakan Awang itu diberikan kerana
itu nama kebiasaan di Kelantan untuk mereka yang sangat dikasihi.

Bahkan menurut Almarhum Syeikh Wan Mohd Shaghir, nama panggilan
Awang bermula apabila Syeikh Wan Ahmad Al-Fathani mendoakan Tok Kenali supaya
menjadi alim ulama dan mengatakan kepadanya bahawa keilmuan Tok Kenali tidak
akan melebihi awan (ini membawa maksud keilmuan Tok Kenali hanya separuh daripada
keilmuan Syeikh Wan Ahmad Al-Fathani). Daripada Awan itulah lama-kelamaan ia
bertukar menjadi Awang.

KARAMAH TOK KENALI

Menurut Ustaz Abdullah Al-Qari, cerita mengenai karamah Tok
Kenali memang banyak. Katanya, pernah terjadi suatu ketika pernah berlaku di
Kampung Paya (kini dikenali sebagai Mukim Kenali di Kubang Kerian), ada
seseorang yang lemas di sungai yang dalam menjerit minta pertolongan kepada
sesiapa yang berada di sekitar tempat tersebut. Ternyata, yang ada ketika itu
di seberang sungai ialah Tok Kenali.

Beliau mendengar jeritan meminta pertolongan tersebut. Dengan
tidak melengahkan masa, Tok Kenali terus menuju kepada individu tersebut secara
lenyap tiba-tiba. Tahu-tahu sahaja Tok Kenali sudah sampai kepada individu
tersebut dan terus menyelamatkan orang tersebut.

Tapi menurut sebahagian riwayat, bukanlah Tok Kenali hilang
secara tiba-tiba, namun Tok Kenali berlari-lari diatas air tanpa tenggelam dan
terus menyelamatkan individu tersebut dengan izin Allah.

KEPULANGAN KE TANAH AIR

Selepas kewafatan Syeikh Ahmad pada tahun 1908 M dan ada riwayat
mengatakan 1909 M di Mina, setelah belajar dengan beliau selama 22 tahun.
Ketika itu umurnya 40 tahun. Pada tahun 1911, hanya membawa dua buah kitab
sahaja iaitu Tafsir Al-Khazin dan Mughni Labib (Nahu).

Mengasaskan Pondok di Kampung Paya. Tahun 1917, menjadi Ketua
Guru di Masjid Besar Masjid Muhammadi, Kota Bharu Kelantan. Antara kitab
dibacanya Kitab Nahu Syuzur Zahab dan Syarah Ibnu Aqil. bab Feqah kitab Baijuri
dan kitab Al-Iqna’.

JASA-JASA TOK KENALI

Selepas kepulangan ke Kelantan, banyak perkara yang dilakukan
oleh Tok Kenali untuk melebarkan dakwahnya di Tanah Melayu dan Nusantara.
Selain membuka pondok di Kubang Kerian, beliau menubuh Majlis Agama Islamd dan
Adat Istiadat Kelantan (MAIK) pada tahun 1915. MAIK merupakan majlis Islam yang
pertama ditubuhkan di Tanah Melayu. Menjadi contoh kepada negeri lain untuk
melakukan perkara yang sama.

Beliau juga merupakan pengarang kehormat bagi Majalah Pengasuh
dan.telah menulis beberapa makalah dalam siaran awal majalah tersebut. Pengasuh
yang pertama ketika majalah itu mula-mula diterbitkan. Dari sini dapat kita
buktikan bahawa majalah Pengasuh merupakan majalah Islam yang paling lama dapat
bertahan di Nusantara. Majalah Pengasuh masih kekal diterbitkan hingga sekarang
ini (1427 H/2006 M) oleh Majlis Agama Islam Kelantan.

Jamiah Asriyyah di Jalan Tengku Putra Semerak adalah salah satu
bekas tangan beliau. Dalam bidang penulisan kitab atau risalah agama pula,
berikut adalah karyanya:
1. Risalatud Durril Mantsur. Menerangkan fadhilat Qasidah Burdah Imam Bushiri
2. Madkhal Kamil fi ‘Ilmis Sharfi. Kitab ini mengenai Ilmu Saraf.
3. Mulhiq li Miftahit Ta’allum fi I’rabi Matnil Ajrumiyah wal Amtsilah ‘ala
Ratbih. Kitab syarahan Matan Aj-Jurumiyah dalam Ilmu Nahu.
4. Dan banyak lagi yang mungkin kami belum ketemui.

MURID-MURIDNYA

Disebabkan keilmuan yang tinggi, murid-muridnya bukan sahaja
hanya di Tanah Melayu bahkan meliputi Tanah Nusantara seperti Indonesia dan
sebagainya. Berikut sebahagian kecil murid beliau yang berjaya saya rekodkan:

HARI KEWAFATAN

Setiap yang bernyawa pasti mati, begitulah juga susuk tubuh ulama
ini. Taqdir Allah pada sejak azali lagi telah menetapkan saat kematiannya pada
jam 7 pagi Ahad, 2 Syaaban 1352 H/19 November 1933 M berusia 65 tahun (menurut
riwayat Syeikh Wan Mohd Shaghir). Tapi ada berpendapat Rabu tanggal 11
Zulhijjah 1325 bersamaan 14 Januari 1908. Jenazah Almarhum dikuburkan di Kubang
Kerian, Kelantan.

WALLAHUA’LAM BISSOWAB.Artikel kiriman Amir Ashraf untuk The Patriots.

RUJUKAN:

1. Tok Kenali Ulama Peringkat Wali, terbitan Khazanah
Fathaniyah, 2018.
2. Manaqib Tok Kenali (page FB Pusat Pengajian Islam Tok Kenali)
3. Kertas Kerja Ustaz Abdul Halim Mohamed (Majlis Memperingati Tokoh Ulama
Nusantara -Haul- Tok Kenali)
4. Cerita lisan cucu Tok Kenali, Hajjah Rahmah binti Ahmad bin Tok Kenali
5. Cerita lisan cicit Tok Kenali, Ustaz Hafiz Hukmi bin Wardi bin Ahmad bin Tok
Kenali
6. Cerita lisan Ustaz Abdul Halim Mohamed (Khazanah Fathaniyah)
7. Cerita lisan Ustaz Abdulllah Al-Qari (Pengkaji Sejarah Kelantan)
8. http://ww1.utusan.com.my/utusan/info.asp?y=2006&dt=1002&pub+=Utusan_Malaysia&sec=Bicara_Agama&pg=ba_01.htm&fbclid=IwAR3yJrqxtT7VZVFs2j_gY1aVTf7EMTTd3yONqVui54UPLwjetIBTlG-c2fA
9. http://daurahharamain.com/2018/03/02/sheikh-wan-ahmad-al-fathani-ulama-mekah/?fbclid=IwAR11hcAfo_W8hN7RxS1U4N1TaDRytHqayvfQ2dMm5GjHTepENlNkw7IRgP0


Jangan Panggil Bangsa Korea Tidak Bertamadun, Pemalas!

Seo Young-hae merupakan salah seorang pejuang kemerdekaan di Korea Selatan. Ketika beliau di Perancis dulu, terdapat sebuah kisah yang melibatkan beliau hampir dibuang sekolah sewaktu tahun keempat pengajian beliau di Perancis. Semasa sesi pengajaran di dalam kelas, seorang guru sejarah telah menghina rakyat Korea dengan berkata:

“Orang-orang Korea dengan penduduk hanya seramai 6 juta orang begitu malas. Bahkan, mereka bukan sesiapa sekarang. Warisan budaya tidak diturunkan oleh nenek moyang mereka.”

Berasa marah, Seo Young-hae melemparkan buku dan membalas,

“Korea mempunyai 20 juta rakyat dan memiliki lebih daripada 4,000 tahun sejarah, dan pendidikan yang bertujuan mengajar perkara yang tidak benar kepada pelajar adalah tidak bertamadun.”

Guru sejarah itu berasa sangat marah pada Seo Young-hae, lalu menghalau Seo Young-hae keluar dari kelas. Pengetua yang mengetahui akan perkara tersebut bertindak membuang beliau dari sekolah kerana tindakan Seo Young-hae yang melemparkan buku ke arah guru beliau.

Namun guru persendirian (tutor) kepada Seo Young-hae hadir ke sekolah dan merayu kepada pihak sekolah agar tidak menghentikan pengajian Seo Young-hae, lebih-lebih lagi kerana Seo Young-hae merupakan pelajar yang baik dan sangat jarang tidak hadir ke sekolah. Pengetua kemudiannya berkata, “Kalau begitu saya mahu kamu sampaikan kuliah tentang Joseon.”

Apa terjadi selepas itu? Seo Young-hae bersungguh-sungguh ambil masa 4 bulan menyiapkan bahan untuk menyampaikan kuliah. Bahan itu kemudian dihantar. Pengetua sampai sudah terlupa tentang perkara tersebut, lantas pengetua terus mengarahkan semua guru dan pelajar untuk berkumpul di sebuah kelas.

Seo Young-hae memberi perhatian dan bersemangat sewaktu menyampaikan kuliah beliau tentang sejarah Korea selama hampir satu jam. Ini merupakan kuliah pertama yang beliau sampaikan dalam bahasa Perancis. Usai selesai kuliah tersebut, pengetua berasa sangat berpuas hati dan memanggil Seo Young-hae datang ke bahagian belakang kelas.

Pengetua menepuk bahu Seo Young-hae sambil berkata, “Pemuda Perancis yang berada di luar negara patut memiliki sikap yang sama terhadap tanah air seperti kamu. Buku teks yang diterbitkan sebelum Perang Dunia Pertama sudah tidak relevan dan sangat bertentangan dengan fakta sebenar. Di dalamnya juga mengatakan bahawa rakyat Korea adalah pemalas. Kini, perkara tersebut terbukti salah kerana kamu, Seo Young-hae.”

Bila baru-baru ini aku melayari Twitter dan terbaca golongan kat Twitter tu menghina sejarah Melayu. Tak cukup dengan itu, bekas perdana PM kita pula baru sahaja semalam mengulangi mantera penjajah bahawa bangsa Melayu dengan sekian-sekian tohmahan, mengingatkan aku pada kisah ini.

Ingat, Seo Young-Hae ni pejuang kemerdekaan Korea. Dan beliau sentiasa mempertahankan sejarah bangsa dan tamadunnya dan berbangga dengan sejarahnya. Kalau bukan kita, siapa lagi akan berbuat demikian?

Anda sebenarnya sedang membaca salah sebuah keratan buku yang akan kami terbitkan selepas Raya nanti, InsyaALLAH.


Tabung Haji Anjur Program Bertadarus Dan Khatam Al-Quran

Bersempena bulan Ramadhan yang baharu sahaja berlalu, Lembaga Tabung Haji telah menganjurkan “Program Tabung Haji Bertadarus dan Khatam Al-Quran Perdana Kelab TaHa 2017” yang bertempat di Bangunan Ibu Pejabat Tabung Haji, Jalan Tun Razak, Kuala Lumpur.

Menariknya, program ini dijalankan secara serentak yang melibatkan ahli ahli kelab TaHa dan Taha@U yang berjumlah 700 orang ahli serta 918 anggota Tabung Haji dari seluruh negara.

Majlis dimulakan dengan perasmian oleh YBhg. Dato’ Badlisyah Abdul Ghani, Timbalan Ketua Pegawai Eksekutif Tabung Haju. Turut memeriahkan majlis ialah Al Fadhil Ustaz Syeikh Muhammad Abdunnabi, Pensyarah dari Maahad Qiraat Universiti Al-Azhar, Mesir dengan ceramahnya yang sangat menarik bagi melengkapkan program tersebut.


Fakta-Fakta Menarik Mengenai Turki Uthmaniyah Yang Kita Harus Tahu

1. Penduduk Turki kebanyakan dari mereka memanggil Sultan Ahmed I (1603-1617) sebagai Sultan hantu “14” kerana beliau adalah Sultan yang ke-14, menjadi Sultan ketika usianya 14 tahun dan memerintah selama 14 tahun dan meninggal dunia ketika usianya 28 tahun. 28 bahagi 2 jawapannya 14!

2. Hanya Sultan Mehmed VI (1918-1922) sahaja adalah satu-satunya Sultan yang memakai Cermin mata.

3. Sultan Mahmud I (1730-1754) di gelar “Sultan Si Bongkok” Kerana beliau ialah Bongkok Sabut.

4. Penempatan wanita di Topkapi Palace yang dikenali sebagai “Harem” yang didakwa oleh ahli sejarah barat yang mengatakan harem itu tempat Sultan bersama Isteri dan gundiknya adalah PALSU. Mengikut ahli sejarah Turki, “Harem” adalah tempat tinggal pekerja wanita dan Isteri Sultan sahaja. Sultan dan pekerja dan menteri-menteri lelaki tidak dibenarkan untuk memasuki kawasan harem tersebut jika masuk, Sultan boleh dihukum bunuh jika masuk tanpa kebenaran, jika menteri dan pekerja lelaki masuk tanpa kebenaran akan juga di hukum bunuh. Jika Isteri Sultan ingin berjumpa dengan Sultan, Isterinya perlu pergi ke bilik tidur utama Sultan dan Isteri Sultan boleh bersama dengan suaminya tanpa halangan.

5. Hampir kesemua Sultan-Sultan Uthmaniyyah mahir dalam bidang Sastera.

6. Sultan Abdul Hamid II (1876-1909) adalah seorang tukang kayu yang mahir, di dalam Istana Dolmabache di Istanbul, hampir kesemua ukiran,perabot,meja yang diperbuat dari kayu semuanya diukir oleh Beliau(Abdul Hamid II)

7. Sultan pertama yang ditangkap menggunakan kamera untuk Potret (dahulunya mereka perlu mengupah pelukis untuk melukis potret Sultan) adalah Sultan Abdul Aziz I (1861-1876)

8. Empayar Uthmaniyah adalah Empayar Islam terpanjang dan terlama dalam sejarah Islam, iaitu 625 tahun

9. Ada kisah menarik tentang sifat rendah diri Sultan Abdul Mecid I (1839-1861), Pada hari jumaat, seperti biasa, beliau akan berada di perkarangan Masjid Biru dan duduk di atas lantai untuk bercakap dengan rakyatnya. Ada seorang yang miskin dan tua datang marah kepadanya

“Kenapa anda tak bantu kami? Kami miskin dan kais pagi makan pagi, kais petang makan petang! Anda hanya duduk dalam istana hanya berseronok sahaja tanpa melihat keadaan rakyat yang Miskin!”

Percakapan kurang senang oleh orang miskin tu menimbulkan kemarahan ramai orang yang mahu membelasah orang miskin itu, Sultan Abdul Mecid I berkata,

“Kalian jangan lah marah dia, jangan apa-apakan dia.Apa dia kata adalah benar,Saya memang tak membantu mereka, saya minta maaf kepada kamu, saya bukan pemimpin yang baik. Saya minta maaf” kata Sultan Abdul Mecid I sambil menangis, pada keesokkan harinya,

Sultan Abdul Mecid I memberikan wang kepada orang miskin itu sebanyak 3 juta pound dan setiap tahun, beliau akan datang sendiri ke tempat tinggal orang miskin itu dan memberikan duit itu kepadanya. Orang miskin itu menjadi kaya dan membantu orang-orang miskin yang lain hasil pemberian Sultan Abdul Mecid I, pada hari kemangkatan Sultan Abdul Mecid pada tahun 1861, ramai orang-orang miskin (sekarang dah kaya) datang ke istana beliau untuk memberi penghormatan terakhir memberikan semula wang atau harta yang beliau pernah tolong selama dalam hayatnya.

Ada yang membantu menjadi tukang gali kubur dan menjadi imam solat jenazah beliau. Mereka mengucapkan terima kasih atas bantuan beliau selama ini.

10. Sultan Abdul Hamid II (1876-1909) adalah Sultan yang amat meminati bidang fotografi, beliau akan menangkap gambar di mana sahaja beliau pergi dan menympan gambar itu di dalam photo albumnya.

11. Sultan Mahmud II (1808-1839) adalah Sultan Terakhir yang memakai baju tradisi raja Uthmaniyyah iaitu jubah dan serban.

12. Sultan Abdul Mecid II (1922-1924) adalah sultan/khalifah terakhir dalam semua sejarah Khalifah Islamiyyah yang telah wujud sejak zaman Khlafa’ Ar-rasyidin lagi.

13. Berat baju perisai Sultan Mustafa III (1757-1774) adalah seberat 120 kg, berat badan beliau sekitar 80 kg, pedangnya seberat 30 kg. Mengikut sejarah, beliau mampu melompat, belari dan menghayun pedang dengan pantas walaupun baju perisainya hampir berat 2 kali ganda dari berat badannya.

14. Pada zaman Tulip Era Sultan Ahmed III (1703-1730), wanita ibu tunggal, mangsa dera dan tidak berpelajaran pada zaman itu mendapat pembayaran dari kerajaa uthmaniyyah sebanyak 500 emas sebulan (sekitar 10,000 dollar kini). Tujuannya, untuk menaikkan martabat wanita. Mereka dapat meneruskan pengajian dan pelajaran di Empayar secara percuma seumur hidup!

15. Ada satu kisah menyatakan bahawa Sultan Mustafa III (1757-1774) pernah menyamar sebagai seorang “stand up comedian”. Ceritanya begini ni, sekitar tahun 1768, beliau keluar dari istana dan menyamar sebagai orang biasa yang dikenali sebagai Cihangir. Beliau melihat ada sebuah tempat di mana orang-orang di sana menonton teater, pentomim, sajak dan puisi. Beliau yang amat meminati bidang seni mengambil keputusan untuk menyertai event tersebut. Beliau mengambil slot jenaka dan apabila beliau di atas pentas.

Tiada siapa di sana tahu bahawa yang ada di atas pentas itu adalah pemimpin mereka. Beliau menceritakan kisah-kisah (macam stand-up comedian selalu buat) membuatkan semua orang tergelak terbahak-bahak sambil menyokong dan memuji kehebatannya. Pada keesokkannya, Ada satu jamuan tahunan oleh kerajaan Uthmanyyah, ramai orang datang ke istna untuk menjamu makanan jamuan tersebut, Sultan Mustafa IIImembuat pengumuman bahawa Cihangir yang seorang pelawak itu adalah beliau sendiri.

Ramai orang tidak mempercayai beliau, lalu beliau membuka baju rasmi rajanya dan menjadi seperti beliau memakai semalam, semua orang terkejut dan terdiam. Mengikut sejarah, selepas ramai orang tahu yang beliaulah Cihangir, beliau tersenyum dan berkata “Saya manusia, anda pun manusia… salahkah untuk saya menggembirakan kamu semua?” Semua orang yang hadiri mendengar kata-kata itu semua ketawa.

16. Sultan Selim I (1512-1520) adalah seorang yang garang dan tegas. Jika beliau memberi pengumuman semua orang wajib diam, jika beliau ternampak atau terdengar ada orang bercakap dan tidak memberi perhatian, beliau akan memanggil orang itu dan mengetuk kepalanya dengan kipas anginnya. Tujuannya untuk menjadikan rakyatnya berdisiplin.

17. Mengikut sejarah, Sultan Mehmed I (1413-1421), Sultan Suleiman I (1522-1566) dan Sultan Abdul Hamid II (1876-1909) adalah sultan yang boleh bertutur bahasa Melayu dengan fasih.

18. Sultan Mehmed II (1451-1481) adalah Sultan yang amat meminati buku-buku mistik, di biliknya terdapat 3,000 buku yang kebanyakannya menceritakan sejarah mistik dan pelik di seluruh dunia.

19. Senjata kegemaran Sultan Murad IV (1623-1640) ialah tombaknya. ia seberat 40 kg, mengikut sejarah, apabila beliau membaling tombaknya, mampu menembusi 3 pokok tebal tanpa masalah. (Bayangkan bertapa laju dan kuatnya beliau)

20. Sultan Selim III (1789-1807) seorang yang mahir dalam tafsir Al-Quran, setiap lepas maghrib, beliau akan mengadakan kelas untuk rakyatnya dan beliau sendiri mengajar ilmu tafsir ini. Bayarannya…. percuma!

21. Sultan Osman II (1618-1622) adalah seorang yang pemalu. Apabila ada seorang wanita mahu bercakap dengannya beliau menundukkan kepalanya ke bawah kerana tidak mahu menunjukkan mukanya yang merah padam kerana malu.

22. Kisah menarik Sultan Selim III (1789-1807) kita harus tahu. Pada suatu hari, Sultan Selim III pergi menaiki kuda dari Istananya ke Bursa atas urusan pentadbiran di sana. Beliau ditemani 20 askarnya. Apabila sampai di satu kawasan, beliau ternampak ada orang buta yang cuba mengambil air di perigi. tetapi gagal kerana dia buta. Jadi Sultan Selim III berhenti dan turun dari kudanya dan membantu orang buta itu. beliau bertanya ” Mengapa anda lakukan ini sendiri?”

Orang buta itu menjawab, “Kerana anakku sakit, kami tak ada wang nak beli ubat dan rumah sakit menghalau kami kerana kami miskin” Sultan Selim III menjadi marah dan pergi ke rumah sakit tersebut dan mengherdik “boss” kat rumah sakit itu, beliau mengarahkan untuk menutup rumah sakit itu dan semua pesakit yang ada di dalam itu akan di pindahkan ke Bursa dan orang buta dan anaknya akan diberi rawatan terbaik dan diberi tempat tinggal di dalam Istana Topkapi secara percuma!

23. Kesemua Sultan di Empayar Uthmaniyyah boleh bertutur lebih dari 5 bahasa. Sultan Abdul Aziz I (1861-1876) boeh bertutur 12 bahasa iaitu, Turkish, English, Arabic, Greek, German, France, Spanish, Italian, Kurdish, Austrian, Dutch dan Tradisional Welsh. Beliau adalah Sultan yang paling banyak bertutur bahasa yang berbeza, lebih dari Sultan yang lain.

24. Sultan Suleiman I (1520-1566) adalah Sultan yang memerintah paling terpanjang dalam sejarah Uthmaniyyah iaitu 46 tahun dan paling terpendek ialah Sultan Murad V(1876) hanya 91 hari sahaja.

25. Mengapa dalam lukisan Sultan kelihatan gemuk? Kerana sepanjang hayat mereka, mereka perlu memakai baju besi yang di lindung oleh jubahnya yang besar. Mengikut sejarah, jubah yang Sultan pakai ialah 2 kali ganda lebih besar dari saiz badan mereka.

26. Kesemua Sultan pernah menunaikan haji kecuali Sultan Murad V (1876) kerana mengikut sejarah beliau kurang waras dan keadaan mentalnya yang tidak mampu untuk menunaikan haji.

27. Sultan Mehmed II (1451-1481) adalah salah satu sultan yang hanya makan makanan yang ala kadar sahaja, beliau selalunya memberikan makanannya kepada askar-askarnya.

28. Keluasan Empayar Uthmaniyyah pada tahun 1683 masa pemerintahan Sultan Mehmed IV (1648-1687) Ialah seluas 25,000,000 sq/km. Lebih besar dari Russia kini!

29. Salah satu Hobi Sultan Selim II (1566-1574) ialah memancing, kadang-kadang beliau keluar dari istana dan pergi kebelakang istana (belakang istana ialah laut) dan duduk di atas kerusi dan memancing. Apabila menangkap ikan, beliau akan suruh tukang masaknya untuk masak ikan itu.

30. Pada zaman Sultan Ahmed III (1703-1730) Beliau memperkenalkan travel agensi pertama dalam sejarah Uthmaniyyah, di mana rakyat boleh melancong sambil mengupah agensi perlancongan untuk melancong di serata dunia.

31. Pada zaman pemerintahan Sultan Suleiman I (1520-1566) rakyatnya menjadi kaya sehinggakan tidak ada orang nak memohon zakat. Ada cerita dari seorang pelayar barat John Young menyatakan, pada zaman beliau (Suleiman I), negara dia terlalu kaya sehingga binatang buas tidak memburu binatang ternak.

32. Mengikut sejarah, Sultan Mehmed II (1451-1481) amat menghormati ibunya, Pada perperangan Hungary sekitar tahun 1473, beliau mendapat surat dari ibunya menyatakan kekecewaan ibunya yang sudah lama tidak melawatnya. Beliau sanggup meninggalkan askarnya dan bergegas pulang kerumah ibunya dan meminta ampun kepada ibunya.

33. Mengikut sejarah, tambang keretapi dari Istanbul ke Mekah/Madinah berharga 30 pound sahaja. Jika musim haji, ia percuma. Tambang ini di luluskan oleh Sultan Abdul Hamid II (1876-1909)

34. Sultan Mustafa II (1695-1703) pernah menyertai akademi askar Uthmaniyyah pada awal pemerintahannya. Beliau masuk sebagai Prebet sahaja pada hari pertama di akademi askar Uthmaniyyah. tetapi disebabkan beliau adalah pemimpin, beliau turun bersama askarnya dan mereka patuh dengannya. Mengikut sejarah, bila di dalam kem, beliau membenarkan guru-guru askar di akademi itu untuk memarahinya, mendendanya, memberi latihan yang keras sama seperti askar-askar baru yang lain. Tetapi bila di luar akademi, beliau di hormati dan disegani oleh rakyat Uthmaniyyah.


Super Mario Bros (1985): Satu Propaganda K0munis?

Super Mario bros. (1985) merupakan
antara permainan video yang paling popular di dunia. Franchise Mario begitu
besar sehingga menjadi franchise permainan video paling popular sepanjang masa,
mengalahkan assassin’s creed, GTA dan banyak lagi. Namun tahukah anda permainan
video itu mungkin sebuah propaganda?

Permainan video sudah menjadi elemen propaganda sejak dulu lagi. Ia menjadi elemen yang bagus untuk menyebarkan agenda kerana di samping memberikan perasaan triumph & pride apabila memenangi satu misi, permainan video juga boleh menyuntik pelbagai emosi kompleks yang lain seperti melankolik, rasa bersalah, simpati, penyesalan dan sebagainya (Bourgonjon, Jeroen; Vandermeersche, Geert; & Rutten, K., 2017). Oleh itu, motif permainan video sangat penting kerana boleh menarik perhatian kepada misi, matlamat dan ideology malah mengikut pendapat (Dauber, Robinson, Baslious and Austin G. Blair, 2019), sebagai agen perekrut. Maka, propaganda dalam permainan video adalah taktik yang cukup bagus kerana permainan video juga boleh menjadi satu bentuk komunikasi strategik (Schulzke, 2014).

SEJARAH

Disebabkan permainan Mario terlalu
banyak, maka penulis hanya fokuskan permainan video super Mario bros 1985
sahaja. Jadi permainan selepas 1985 tidak akan diulas. Pereka permainan, Shigeru
Miyamoto mula mereka watak Mario dalam permainan Donkey Kong (1981). Namun
permainan ini kurang mendapat sambutan. Jadi Miyamoto mereka permainan khusus
untuk Mario iaitu Mario Bros tahun 1983. Kemudian, Miyamoto mereka permainan
Super Mario 1985 dan permainan ini dapat sambutan menggalakkan.

Kalau lihat pada konteks sejarah, permainan Mario direka ketika era 80an. Walaupun Jepun ketika ini bukan negara komunis, tetapi pengaruh komunisme dalam kalangan rakyat Jepun ketika ini sangat kuat, terutamanya angkara parti politik komunisnya, Japanese Communist Party (JCP).

Bukti dapat dilihat melalui penjualan akhbar rasmi JCP, Akahata (the Red Flag) yang meningkat sebanyak 3.5 juta, paling tinggi dalam sejarah jualannya (McCurry, 2009). Lantaran popularitinya juga, parti ini menggandatigakan kerusi mereka ketika pilihanrayanya tahun 1969, lagi popular daripada LDP, iaitu parti penyandang sekarang (Dixon, 1972).

APA AGENDA MARIO?

Rajah di atas merupakan American
Instructions Manual untuk  permainan
Super Mario (1985). Dalam object of the game/deskripsi permainannya, tertulis
seperti berikut ;-

“The quiet, peace loving Mushroom
people were turned into stones, bricks & even horse-hair plants…”

Jadi, jikalau selama ini permainannya adalah memecahkan batu-bata, tanaman dan binatang untuk mendapat duit dan mencapai objektif, tidakkah bermakna kita perlu membunuh rakyat untuk mencapai objektif tersebut? Kerana tertulis sendiri bahawa rakyat kerajaan tersebut bertukar menjadi batu, tanaman dan binatang. Yang kedua, tidakkah terlintas di pemikiran bahawa rekabentuk Mario lebih kurang sama dengan Joseph Stalin? Rekabentuk topi, lambang di tengah dan misai?

Joseph Stalin merupakan antara diktator komunis yang paling merbahaya di dunia, malah beliau lebih ekstrim daripada Hitler. Berdasarkan (Snyder, 2011), jumlah kematian yang berlaku ketika pemerintahan rejim Stalin adalah 20 juta atau lebih. Beliau juga penyebab malapetaka kebuluran (famine) tahun 1930-1933, yang mana kematiannya sahaja sudah lebih 5 juta.

Namun, tidaklah disahkan bahawa permainan ini merupakan propaganda komunisme. Tetapi, banyak elemen propaganda yang boleh didapati dalam permainan video ini. Kita tidak tahu niat sebenar Shigeru Miyamoto mencipta permainan ini, namun interpretasi beserta bukti boleh diambil perhatian.

Tidakkah ganjil seorang imigran yang bermula sebagai seorang tukang kayu (donkey kong, 1981) kemudian tukang paip (mario bros, 1983) tiba-tiba menjadi wira menyelamatkan puteri daripada istana raja (king koppa)??

RUJUKAN

Blundell, J. (2018). Behaviour,
energy balance, obesity and capitalism. European Journal of Clinical Nutrition,
72 (9) , 1305-1309.

Carolan, M. (2005). The Conspicious
Body: Capitalism, Consumerism, Class and Consumption .

Dixon, K. (1972). The Growth of a
“Popular” Japanese Communist Party . Pacific Affairs Vol. 45, No. 3 .

Feldman, L. (2016). Red Jihad:
Translating Communism in the Muslim Caucasus . RESEARCH ARTICLE|AUGUST 01 .

Goldstein, M. (1995). From Yellow
Star to Red Star: Anti‐Semitism, Anti‐Communism, and the Jews of Hungary.

McCurry, J. (2009, April 27).
Disgruntled Japanese turn to resurgent communists . Retrieved from
theguardian.com:
https://www.theguardian.com/world/2009/apr/27/japanese-communist-party-resurgence

Ochsner, C. (2017). Dismantled once,
diverged forever? A quasi-natural experiment of Red Army misdeeds in post-WWII
Europe. ifo Working Paper No 240.

Rukkila, E. (2018). Redesigning Super
Mario ; Creating realistic versions of some characters & animations
featured in Super Mario franchise . South Eastern Finland University of Applied
Sciences.

Schreudera, et.al. (2008). Job
demands and health complaints in white and blue collar workers. Work 31 ,
425–432.

Shih, F.-l. (2007). The ‘Red Tide’
Anti-Corruption Protest: What Does it Mean for Democracy in Taiwan? Taiwan in
Comparative Perspective, Vol. 1, 87-98.

Snyder, T. (2011, March 10). Hitler
vs. Stalin: Who Killed More? Retrieved from nybooks.com:
https://www.nybooks.com/articles/2011/03/10/hitler-vs-stalin-who-killed-more/


Kota Troy Didapati Setua 5500 Tahun Lampau!

Kisah Troy yang menjadi sebahagian sajak epik Iliad oleh Homer sentiasa menggamit minat para pembacanya. Siapa yang tidak tertarik dengan taktik kuda kayu yang dijadikan helah tentera Yunani untuk menyerang dan menjarah kota berkenaan, satu helah yang terus diperkatakan sehingga hari ini.

Walaupun ramai menganggap kisah Troy sebagai satu mitos sama seperti Atlantis, bagi pakar arkeologi Jerman, Heinrich Schliemann, ia merupakan satu realiti yang hanya menanti masa ditemui. Dan menjelang pertengahan abad ke-19, apa yang dihajatinya itu menjadi realiti.

Satu perkara yang menggaru kepala sejarawan dan pengkaji ialah hakikat Troy tidak wujud. Penyair Yunani terkenal, Homer mempopularkan kota berkenaan dalam mahakarya Iliad dan Odysseynya yang dikarang pada abad kelapan Masihi. Kedua-dua karya berkenaan menceritakan perihal perang selama 10 tahun antara Yunani dengan Troy dan watak-watak yang terlibat seperti Achilles, Hector, Priam, Agamemnon dan Odysseus sendiri.

Kota itu dijumpai pada tahun 1870 oleh Schliemann di tapak yang dikenali sebagai Hisarlik. Menurut beliau, terdapat banyak bukti yang menunjukkan tapak tersebut sebenarnya Troy berdasarkan bukti seperti emas yang digelar harta Priam dan barang kemas Helen, kedua-duanya ditemui pada tahun 1873.

Tetapi
penemuan Schliemann turut membawa kepada satu fakta baru, Hisarlik sebenarnya
mendedahkan bandar ini silih berganti dibina dan dibina semula dari Zaman
Gangsa hinggalah era Empayar Rom sekaligus menjadikan setiap lapisan yang
didedahkan proses ekskavasi sebagai unik dan berbeza mengikut tempoh masa.
Justeru, pakar memanggil setiap lapisan ini Troy I hinggalah Troy XI dengan
lapisan Troy I merujuk kepada ekspedisi ekskavasi yang dijalankan Schliemann
pada tahun 1870-an.

Namun, satu penemuan baru yang dibuat pengkaji arkeologi di Hisarlik dilihat dapat membongkar usia sebenar petempatan lama itu. Satu lapisan baru yang dikenali sebagai Troy 0 mendedahkan pelbagai penemuan baru seperti kesan terbakar lama, serpihan tembikar dan alang-alang kayu pada lapisan baru Hisarlik.

Berdasarkan bukti ekskavasi lama, usia Hisarlik dianggarkan berusia 4,900 tahun dan bermula sejak dari Zaman Gangsa. Tetapi berdasarkan penemuan baru ini, usia petempatan purba yang terletak di selatan Dardanelles itu sebenarnya 5,500 tahun. Ini bermakna Hisarlik sudah dijadikan sebagai kawasan petempatan manusia enam abad lebih awal daripada jangkaan asal.

Berdasarkan
pelbagai lapisan bandar yang ditemui di Hisarlik, ini menunjukkan bandar lama
itu mempunyai sejarah yang rumit dan panjang. Penemuan terbaru yang dibuat
pasukan pengkaji arkeologi Turki ini bakal mengubah pandangan kita terhadap
Troy untuk selama-lamanya. Ini kerana ia boleh memberi pelbagai maklumat baru
bukan sekadar evolusi pembangunan bandar berkenaan tetapi juga satu ruang untuk
mengetahui aspek kebudayaan masyarakat Zaman Gangsa. Dengan kepentingan sejarah
dan budaya yang cukup penting di sini, apa saja penemuan akan diikuti dengan
rapat di seluruh dunia.

Tatkala
Hisarlik terus diekskavasi untuk mencari klu baru berkenaan Troy, apa pula
kisah kuda Trojan yang digunakan tentera Yunani semasa menyerang Troy? Teori
tentang asal-usul kuda berkenaan terlalu banyak seperti lambang kapal-kapal
Yunani yang berubah menjadi simbol mistik kekuatan Yunani, tanda rahsia oleh
pengkhianat Troy untuk membenarkan tentera musuh masuk atau lambang kekuatan
dewa laut Poseidon yang turut dikenali sebagai penggegar bumi.

Tetapi sejarawan kontemporari mempunyai teori mereka yang tersendiri. Mereka berpandangan kuda kayu Trojan itu sebenarnya mesin pengepungan yang digunakan pihak lawan untuk menceroboh kota Troy. Ini berdasarkan beberapa ukiran yang ditemui di istana seorang raja Assyria bernama Assurnasirpal II (883-859 SM) di Nimrod.

Walaupun ‘kuda Assyria’ dikatakan wujud lewat selepas Pertempuran Troy, bahan-bahan bertulis yang ditemui dari arkib di Hattusa, ibu kota kerajaan Hittite mencadangkan mesin pengepungan telah lama digunakan seawal abad ke-18 SM.

Mesin pengepungan ini digambarkan sebagai sebuah pelindung kayu yang boleh dialihkan dengan panjang 26 kaki dan lebar enam kaki dengan sebatang kayu tajam berukuran 17 kaki panjang. Di sebalik pondok inilah, ia digerakkan oleh puluhan askar yang mengepung dan menyerang dinding-dinding kota dengan tujuan mencari ruang antara batu dan melemahkan struktur pertahanan kota.

Dokumen-dokumen Hittite ini merujuk alat ini sebagai punggung orang gasar atau binatang bertanduk satu. Jadi, tidak mustahil kuda Trojan yang digunakan merujuk kepada mesin pengepungan tetapi dalam bentuk kuda. Tetapi masih banyak soalan masih belum terjawab dari siapa yang menyerang Troy dan mengapa penduduk kota berkenaan melawan mereka bermati-matian. Nampaknya, Hisarlik dilihat sebagai tempat menjawab semua persoalan itu.

RUJUKAN:

1.
Whelan, Ed. (2019). Surprise Discovery Reveals Ancient City of Troy is 5,500
Years Old. Ancient-Origins. https://www.ancient-origins.net/news-history-archaeology/city-troy-0012483

2.
Martinez, Oscar. (2018). How archaeologists found the lost city of Troy.
National Geographic. https://www.nationalgeographic.com/archaeology-and-history/magazine/2015/12/the-lost-city-of-troy/


Macam Mana Orang Yunani Sihir Orang?

Setiap bangsa di dunia mempunyai sejarah pengamalan sihir baik di timur mahupun di barat. Bagi orang Yunani, cara terbaik untuk mereka menyihir sesiapa yang dimahukan mereka ialah menerusi tablet sihir!

Tablet sihir ialah tablet yang diperbuat daripada plumbum di mana jampi/sihir diukir di atasnya menggunakan huruf kecil. Selepas ukiran siap, ia akan dilipat, digulung atau ditusuk dengan paku sebelum ditanam. Kebiasaannya, tablet ini akan ditanam di kawasan perkuburan.

Tetapi penemuan 30 buah tablet sihir di sebuah bilik air di Kerameikos, Athens pada 2016 mencabar idea berkenaan. Kesemua tablet ini dikatakan ditanam di situ sejak akhir abad keempat hingga awal abad ketiga SM. Ahli arkeologi Dr Jutta Stroszeck percaya perubahan taktik dibuat atas faktor perubahan polisi yang berlaku di Athens ketika itu.

Disebabkan keinginan orang ramai ketika itu yang mahu menanam tablet sihir masing-masing, bukan sekali kes menceroboh dan merosakkan kubur dilaporkan. Justeru, bagi mencegah perkara ini daripada terus berlaku, pengawal keselamatan ditempatkan di situ bagi menghalang individu-individu tidak bertanggungjawab daripada masuk.

Namun begitu, itu bukan penghalang orang Yunani yang berdendam daripada terus menghantar tablet sihir. Ini mendorong mereka beralih kepada lokasi lain seperti perigi dan bilik air. Dua lokasi ini dipilih kerana ia menawarkan pilihan alternatif bagi mereka yang berdendam mengakses alam barzakh dan memastikan sihir mereka menjadi.

Dr Stroszeck percaya perkara ini berlaku semasa era pemerintahan Demetrius of Phaleron iaitu sekitar 317/307 SM. Pada ketika itu, negara kota Athens sibuk menyusun semula nekropolis mereka dan mengharamkan semua bentuk perlakuan sihir. Tambah Dr Stroszeck lagi, kubur menjadi pilihan tablet sihir ditanam kerana ia dianggap pembawa sihir pelakunya yang terbaik.

Malah, dalam sesetengah kes, ada artifak yang menjelaskan bagaimana tablet sihir ditanam di kawasan perkuburan. Misalnya di Kourion, Cyprus, terdapat satu tablet dari abad ketiga SM yang menjelaskan kubur mana sesuai sebagai pembawa tablet sihir. Antara kubur yang dicadangkan ialah kubur kanak-kanak dan bayi yang masih kecil, kubur orang yang mati akibat keganasan dan orang yang ditanam dalam kubur besar.

Tetapi akibat perubahan undang-undang yang dibawa Demetrius of Phaleron, maka pembuat tablet sihir terpaksa menjadikan perigi sebagai alternatif. Tambah Dr Stroszeck lagi, penemuan 30 tablet sihir itu turut mendedahkan pelbagai bentuknya yang berbeza-beza. Ada yang berbentuk hempedu dan ada juga yang dibentuk mengikut bentuk pisau.

Tablet sihir amat popular terutama di Athens. Ia dilihat sebagai satu cara menghalang pihak lawan daripada bersuara, bergerak atau berfikir di mahkamah sekaligus memberi kelebihan kepada si polan. Ada juga menggunakannya sebagai cara mencederakan bekas kekasih, bekas rakan kongsi perniagaan atau pesaing dalam dunia sukan.

Dan usah terkejut penunggang kereta kuda juga turut menggunakan tablet sihir sebagai cara untuk memenangi perlumbaan. Bagi golongan penjenayah Yunani pula, tablet sihir boleh disampaikan secara terbuka disebabkan status mereka sebagai sampah masyarakat. Jika dibaca sekali pandang, perlakuan sihir sebegini sama saja baik pada zaman Yunani mahupun dunia moden yang kita diami hari ini.

Namun begitu, dalam sesetengah tablet sihir, ada juga sihir yang diukir mempunyai permohonan positif. Ini turut menjelaskan mengapa sesetengah pakar arkeologi enggan mengelaskan perbuatan ini dalam kumpulan sama dengan tablet sihir. Sebaliknya, mereka lebih suka merujuk apa yang tertulis dalam tablet berkenaan sebagai doa memohon mendapatkan keadilan buat mereka.

Orang paling teruk terkena akibat tablet sihir ialah seorang jeneral bernama Alcibiades. Menurut riwayat, beliau memusnahkan sebahagian patung Hermes dalam keadaan mabuk. Perlakuan tersebut mencetuskan keributan dalam masyarakat Yunani kerana patung tersebut merupakan objek keagamaan yang suci.

Akibatnya, Alcibiades dikenakan tablet sihir berkali-kali oleh golongan agamawan Athens. Tambah memalukan, harta beliau juga dirampas. Melihat semua ini layak dikenakan terhadapnya atas apa yang berlaku, Alcibiades mengambil keputusan untuk hidup dalam buangan di negara kota Sparta.

RUJUKAN

Ishak, N. (2020, 5 Februari). Ancient Greeks Hid ‘Curse Tablets’ In Wells And Graves To Hex Their Enemies Even After They Died. AllThatsInteresting.

Funnell, R. (2022, 7 Jun). Discovery Of 30 Curse Tablets Shows How Athenian Bathhouse Well Became A Chute To The Underworld. IFLScience.


Tataplah Sejarah Dengan Penuh Rasa Bangga!

Beberapa bulan lepas, tular satu isu yang mengaibkan gelanggang lapangan ilmu sejarah di media sosial. Beberapa pemilik akaun meletakkan gambar buku teks sejarah tingkatan 4 dan 5 dengan menyatakan kedua-dua bahan wajib pelajar KBSM itu sebagai ubat tidur. Ramai yang berkongsi gambar tersebut dan menganggapnya sebagai bahan jenaka. Namun sebagai seorang pelajar dan peminat sejarah, saya menanggapinya sebagai satu bentuk penghinaan terhadap bahan pembacaan sejarah.

Saya antara peminat sejarah semenjak di bangku sekolah lagi. Gambar tentera Jepun menunggang basikal ketika menjarah Tanah Melayu masih berada dalam imaginasi sehingga sekarang walaupun sudah lama tidak membelek naskhah tersebut. Mengulang-ulang pembacaan buku teks sejarah tanpa rasa bosan apatah lagi mengantuk itu adalah tabiat saya. Ini kerana saya menaruh minat yg mendalam terhadap pembacaan. Setiap kali mengulang, saya mendapat satu ilmu dan perspektif baru.

Membaca sejarah membuat saya berinteraksi dengan masa lalu. Binaan zaman silam dan juga orangnya yang telah mati tidak boleh berkata-kata seperti manusia yang hidup tetapi harus diakui mereka tetap terus berinteraksi. Malah merubah segala monumen fakta yang kukuh dan merombak kepercayaan sedia ada. Maka kerana itu, binaan yang kaku dan orang yang sudah mati itu seolah-olah terus bercakap dan memberitahu kita banyak perkara. lantaran itu EH Carr menyebutkan, “history is a dialogue between the past and the present”.

Di universiti, satu hakikat yang harus diakui ialah mahasiswa sangat jauh dari budaya membaca. Ramai orang berkata bila masuk universiti jangan menjadi ulat buku sahaja dan usah hanya belajar 24 jam. Akan tetapi realitinya untuk ketemu dengan orang seperti itu sangat minoriti, bahkan hampir tidak dijumpai. Maka tidak wajar untuk kita mengkritik satu golongan sahaja. Kerana di universiti realitinya kita akan bertemu lebih ramai kaki tidur, kaki mengumpat dan juga gamers.

Mahasiswa perlu cuba mengajar diri untuk membaca buku ilmiah yang bernilai akademik yang tinggi. Tinggalkan sedikit demi sedikit bahan bacaan ringan-ringan. Jika ingin mendalami ilmu pensejarahan, cubalah membaca karya Muhd Yusuf Ibrahim misalnya. Namun jika buku teks pun kita boleh tertidur, bagaimana mahu membaca bahan yang berat-berat? kalau dapat disiplin baca 5 muka surat sehari pun sudah memadai. Tetapi itu pun belum tentu!

Kalau di masjid dari bulatan usrah hinggalah ke mimbar khutbah akan selalu diulang ayat “iqra”. Semua orang islam tahu ayat pertama dalam al-Quran bukan berkait dengan doa, bukan juga aurat, tidak juga potong tangan orang atau apa saja. Tetapi arahan yang pertama adalah “membaca”. Kitab suci itu sendiri sarat dengan kisah-kisah sejarah. Kita cubalah muhasabah diri sendiri sejauhmana cinta kita pada pembacaan. Kata Hasrizal Jamil, “buku-buku itu hakikatnya hanya kertas, kecuali apabila tulisan di dalamnya dibaca dan dimanfaatkan. Nilai buku ialah pada baca. Bukan pada simpan, jauh sekali pada menggemukkan anai-anai”.

Ilmu sejarah terkait dengan budaya membaca. tidak ada jalan pintas untuk memahami sejarah selain membaca. Di media sosial kita akan bertemu ramai yang menulis tentang sejarah. Fakta sejarah yang diolah dengan bahasa yang indah dan gambar yang menarik begitu mudah untuk menarik ramai pembaca. Namun di sana ada realiti yang kurang enak menjangkiti pembaca-pembaca sejarah. Ketaksuban terhadap sesuatu fakta dan interpretasi sejarah melanda sebahagian peminat-peminat sejarah. Malangnya tatkala diberi teguran dalam berbalas fakta dan hujah, mereka akan melabel orang lain sebagai ‘anti melayu’ atau ‘macai kerajaan/pembangkang’. Bahkan ada yang mengeluarkan kata-kata kesat semata-mata ingin mempertahankan fakta dan interpretasi mereka. Sikap label-melabel semacam ini menunjukkan ketidakmatangan dan langsung tidak mempamerkan roh sejarah. Sedangkan ilmu sejarah ini menjadi menarik jika kita bersedia menerima perubahan tatkala datangnya bukti baru yang wujud untuk menggantikan yang lama.

Sebagaimana kita memerangi golongan sains palsu, peniaga palsu dan agama palsu. Golongan sejarah palsu yang wujud juga harus diperangi. Ilmu sejarah sangat mudah untuk dieksploitasi. Kita tidak boleh mempertahankan fakta sedia ada kerana dianggap sebagai tradisi yang tidak boleh dicabar. Sudah sampai masanya kita bercakap tentang kebenaran, bukan kerana semata-mata ia tradisi nenek moyang atau bukan juga tentang pengiktirafan dan penghargaan orang asing. Kita harus menghargai sejarah kerana ianya sejarah.Kita tidak hidup atas mitos dan penghargaan orang luar. Jika sejarah ditentukan oleh mitos dan pengiktirafan luar, selamanya kita akan ditipu dengan kepalsuan sejarah. Prof Muhammad Abu Bakar sering menyebutkannya sebagai ‘kejulingan sejarah’.

Maka, ilmu sejarah harus ditatapi dengan pembacaan yang luas. Tidak cukup sekadar membaca sekerat-sekerat lalu membuat satu kesimpulan untuk menghukum orang lain. Kita harus meletak sesuatu pada tempatnya. Ilmu sejarah ada disiplin dan falsafah yang tersendiri. Jika kita benar-benar ingin mendalami sejarah. Mulakan langkah kaki ke kutub-kutub khanah, carilah bahan bacaan yang berautoriti, kemudian tatapilah sejarah itu dengan kacamata ilmu, lakukannya dengan bersungguh-sungguh. Jadikan bahan sejarah sebagai teman yang memotivasikan bukan satu ubat untuk menidurkan!

AHMAD FAIZAL

31 MAC 2017

SLIM RIVER


Bila Kucing Jadi Perisik

1-Pada tahun 525 SM, pasukan Parsi pimpinan Kisra Cambyses II
tiba dengan selamatnya ke perbatasan kerajaan Mesir Kuno iaitu kota Pelusium
dengan tujuan ingin menakluki kerajaan Mesir Kuno yang tidak berjaya dilakukan
oleh pemerintahan sebelumnya.

2-Parsi mengetahui kucing sangat dikeramatkan oleh bangsa
Mesir kuno. Bahawa, Mesir sangat tabu membunuh kucing dalam peperangan. Parsi juga tahu Mesir tidak akan menyerang parajuritnya dan
secara tak sengaja membunuh kucing, sebab itu merupakan pertanda tidak baik.

3-Pada era perang 2500 tahun lalu itu juga menggunakan taktik ‘psychology warfare’ iaitu mengunakan imej kucing di depan perisai tentera-tenteranya. Kisah ini boleh dirujuk didalam penulisan Pertempuran Pelusium: Kucing Berjaya “Mengalahkan” Firaun oleh Jiji Azizan di laman web the Patriot Asia.

4-Seekor kucing bernama Mourka digunakan sebagai pembawa
pesan rahsia pada saat pengepungan Stalingrad tahun 1942. Mourka pun menjadi
pahlawan dan London Times pun menulis tentang dirinya,” “he has shown himself
worthy of Stalingrad, and whether for cat or man there can be no higher
praise”.

5-Kisah menarik mengenai kucing tidak berhenti sebagai Dewa
tamadun kuno dan sebagai haiwan peliharaan yang comel. Selepas melalui evolusi
kemajuan sains dalam perisikan, Kucing mula dikaji sebagai objek hidup oleh
kuasa-kuasa besar perisikan termasuk lah oleh CIA (Unit Risikan Amerika) khas
untuk melakukan aktiviti perisikan.

6-Antara operasi  yang pernah berlaku adalah pada tahun 1960-an. Agensi perisikan Central Intelligence Agency (CIA) telah melancarkan satu projek rahsia yang dikenali sebagai “Acoustic Kitty”.

7-Projek
ini bukanlah seperti yang anda sangka berdasarkan namanya. Ia bukan sebuah
projek di mana kucing diajar untuk melakukan aksi sarkas seperti menari dan
sebagainya. Sebaliknya, ia merupakan projek yang sah oleh Direktorat Sains dan
Teknologi cawangan CIA dengan niat untuk menggunakan kucing bagi mengintip
kedutaan Soviet ketika Perang Dingin. Tidak secomel nama projek yang diberikan
bukan?

Operasi Acoustic Kitty – Pembentukan
Idea

1-Idea
di sebalik projek rahsia ini adalah dengan menggunakan kucing yang diletakkan
di lokasi-lokasi tertentu seperti tepi tingkap, bangku taman atau tong sampah, dan
merekodkan bunyi-bunyi di sekitar lokasi dan dihantar kepada CIA.

2-Idea
ini diperoleh selepas para pegawai CIA menyedari bahawa ketika dalam percubaan
untuk mencuri dengar terhadap perbualan seorang ketua negara, lokasi tersebut
dipenuhi dengan kucing liar. Apa yang mereka sedari kelebihan yang ada pada
kucing-kucing ini adalah kucing-kucing ini  berkeliaran di premis tersebut tanpa menarik
perhatian mana-mana pihak, kecuali mereka iaitu CIA. Sebab
lain kepada penghasilan operasi ini adalah dakwaan bahawa kucing adalah makhluk
yang mempunyai sifat ingin tahu.

3-Pihak CIA percaya bahawa kucing
yang terlatih akan pergi ke mana sahaja yang mempunyai bunyi yang menarik bagi
mereka, yang memungkinkan kucing-kucing tersebut pergi ke tempat di mana
perbualan antara pegawai Kesatuan Soviet berlaku. Oleh kerana sifat yang tidak
begitu menonjol dan semula jadi, kehadiran kucing tidak disedari atau disyaki
mereka mula melakukan kajian terperinci, dimana kucing-kucing ini akan diberi
peranti elektronik supaya, apabila kucing-kucing ini melewati kawasan risikan
haiwan ini boleh merakam bunyi atau suara.

Operasi Acoustic Kitty – Latihan dan Implan Peranti

1-CIA
pernah cuba melatih kucing untuk menjadi salah satu cara risikan pada tahun
1960-an, iaitu dalam era perang dingin. Adakah mereka mencapai matlamat mereka
yang pertama? Mereka gagal. Selepas 5 tahun penyelidikan dan $ 20 juta
dibelanjakan.

2-Ini
adalah butiran ringkas mengenai program Acoustic Kitty. CIA membina pemancar
3/4 inci untuk ditanamkan pada dasar tengkorak kucing itu. Minor operation
diperlukan untuk metakkan mikrofon di setiap pasang telinga, dan antena yang
dibuat dari wayar halus dan ditanam disepanjang badan hingga ke ekor. Jahitan
dan wayar akan melalui bulu panjang kucing untuk menyembunyikannya.

3-Oleh
kerana saiz badan kucing kecil, bateri terkecil digunakan dan ia menyekat
keupayaan waktu rakaman. Ini merupakan salah satu kelemahan yang tidak dapat
diperbaiki oleh saintis CIA pada waktu itu. Masalah kedua adalah kucing akan
berasa lapar. Setelah beberapa kali ujian dilakukan, mereka mendapati bahawa
kucing akan meninggalkan “kerja” tersebut apabila berasa lapar, jadi
mereka terpaksa memasang wayar tambahan bagi mengatasi masalah tersebut.

4-Selepas
banyak ujian, keselesaan kucing, kebolehan bergerak, dan kelakuan normal telah
dipastikan, mereka terus menghidupkan ejen berfungsi sepenuhnya. Memasang
peralatan mengambil masa sejam yang dilakukan dengan kerjasama doktor haiwan,
tetapi ia berjalan lancar. Bahagian yang paling sukar adalah latihan kucing
untuk mengikuti arahan.

Operasi Acoustic Kitty – Ujian Perisikan
yang gagal

1-Bagi
ujian lapangan pertama yang dilancarkan, van peninjauan CIA berada di seberang
jalan dari sebuah taman, di mana terdapat dua orang yang akan dirisik dilihat duduk
di bangku simpanan di luar kawasan Soviet di Wisconsin Avenue di Washington. Misi
skuad Acoustic Kitty yang pertama adalah untuk mendengar perbualan oleh
kedua-dua lelaki ini. Kucing itu melompat keluar dari van, mula melintasi jalan
raya, dan secara tidak sengaja telah dilanggar oleh teksi dan menyebabkan
kucing perisik itu mati serta-merta.

2-Ternyata
inilah misi terakhir risikan menggunakan kucing sebagai agen. Seorang
pengendali CIA kembali ke lokasi kemalangan untuk mengumpul bangkai kucing dan
peralatan-peralatan yang bersepai selepas kematian drastik kucing tersebut.

3-Mereka
tidak mahu pihak Soviet mendapat tahu mengenai peralatan peranti risikan audio
mereka. Dengan kematian kucing tersebut, maka tamatlah pelan rahsia atas usaha
untuk menjadikan kucing sebagai mesin perisikan berakhir. Projek Acoustic Kitty
telah ditinggalkan sepenuhnya pada tahun 1967.

4-Pada tahun 2001, Pembantu Eksekutif kepada Pengarah CIA pada era 60-an Jeffrey Richelson di dalam bukunya”The Wizards of Langley” berkata;

“A lot of money was spent. They
slit the cat open, put batteries in him, wired him up. The tail was used as an
antenna. They made a monstrosity,”

Walaupun
telah disunting dengan begitu terperinci, dokumen-dokumen mengenai projek ini
telah didedahkan kepada umum oleh Arkib Keselamatan Kebangsaan pada tahun 2011,
membolehkan orang awam mengetahui mengenainya. Selepas operasi ini didedahkan
secara terbuka, ia mengalami cemuhan yang sangat teruk daripada orang awam.

Rujukan:

WAR CAT: CIA PROJECT “ACOUSTIC KITTY” TO SPY ON. https://www.johnnytimes.com/war-cat-cia-project-acoustic-kitty/

When the CIA Learned Cats Make Bad Spies. https://www.history.com/news/cia-spy-cat-espionage-fail


Kisah Kongsi Gelap Bantu Komuniti Masa Tragedi

Semalam naik artikel di TP mengenai Mafia Itali bantu masyarakat Itali masa wabak. Ini sebijik seperti apa yang organisasi Yakuza pernah buat ketika Jepun sedang dalam kancah P3rang Dunia Kedua. Memberi makan dan membantu orang yang memerlukan ketika Jepun sedang bergelut di pentas perang.

Selepas kalah p3rang pula, Yakuza membantu Jepun kembali bangkit, memberi makanan percuma kepada yang hilang keluarga dan tempat tinggal akibat pengeb0man berterusan oleh Tentera Berikat. Yakuza juga menggajikan guru-guru, membina sekolah, membuka perniagaan dan menguasai industri-industri tempatan, memberi peluang pekerjaan kepada penduduk setempat.

Ini sama dengan apa yang Hong Kong triads pernah buat, melindungi komuniti China yang lari dari Tanah Besar dan berlindung di Kowloon sekitar 50an hingga 70an. Mereka mentadbir sendiri kawasan-kawasan ini, kerana British sendiri ketika itu mengamalkan ‘polisi lepas tangan’ ke atas kawasan-kawasan triads ini.

Mafia Itali ada sentimen kekeluargaan yang kuat dan mereka sedar bahawa manfaat berbaik dengan komuniti adalah satu bentuk pelaburan kepada imuniti organisasi mereka apabila semuanya kembali aman kelak.

Ini adalah apa yang lama mereka praktikkan sejak mereka wujud zaman kemerosotan ekonomi yang mengesankan Itali selepas Perang Dunian Pertama dan lebih teruk pula apabila rejim fasis Musollini mula memerintah sekitar 20an.

Bahkan Sinaloa Cartel yang semua tahu perniagaannya apa, amat terkenal membantu komuniti setempat, membina rumah, sekolah, hospital, pusat komuniti dan infra sukan, mengubah kehidupan komuniti setempat,

Masing-masing dengan ideologi dan objektif tertentu, menjaga kepentingan komuniti masing-masing demi faedah yang lebih besar di masa hadapan.

Tetapi, inilah persamaan yang dimiliki oleh semua organisasi bawah tanah sebegini.

Tak kiralah sama ada ianya Yamaguchi dari Kobe, Wo Shing Wo dari Shanghai, Cosa Nostra dari Sicily atau Sinaloa Cartel dari Sinaloa, Mexico gerak kerja mereka sama; memastikan kebajikan komuniti di sekeliling mereka beroperasi selamat, terjamin dan dijaga.

Sememangnya organisasi jenayah terancang sebegini memang dikenali dengan sifat terpuji dan kebaikan mereka terhadap komuniti yang selama ini melindungi atau menyokong mereka.

Namun, bantuan dan sokongan mereka memang amat diperlukan lebih-lebih lagi dengan keadaan mutakhir sedang semua negara menghadapi ancaman COVID-19. Cumanya kehadiran mereka semua pastinya ada harga yang tak semua mampu bayar kelak. Kadang-kadang dibayar dengan jari. Ramai juga yang telah membayar dengan kepala.


10 Juta Jadi Mangsa Kekejaman Raja Leopold II Di Congo

Pentas antarabangsa selalu menyebut tentang “jenayah terhadap kemanusiaan” (crime against humanity) sampai naik muak jadinya.

Diulang-ulang sebutan tersebut bagaikan seruan sakti, walhal sekadar menggambarkan peristiwa buruk di negara orang.

Walau bagaimanapun, sebutan keramat ini sudah lama digunakan iaitu sejak tahun 1890 lagi apabila seorang anggota tentera Amerika Syarikat menyahut tawaran untuk ke negara Congo.

Ketika itu, Congo berada dalam pangkuan Belgium yang dikuasai Raja Leopold II. Apabila sebut “pangkuan”, maksudnya itulah perspektif Williams yang sangat teruja untuk berjumpa Leopold II.

Setibanya di Congo, tekak Williams selalu loya dengan benci yang pekat terhadap Leopold. Tiada apa yang harus dibanggakan. Congo dilayan macam sampah, jauh sekali ditatang dalam pangkuan.

Kezaliman yang dilakukan terhadap warga Congo menaikkan berang Williams yang menyebut “crimes against humanity” buat julung kalinya.

Negara Bebas Yang Tidak Bebas

Raja Leopold II memang pandai main ayat jika ingin berdusta. Beliau cekap menyembunyikan muslihatnya daripada pengetahuan negara-negara Eropah yang berkumpul untuk Persidangan Berlin.

Leopold bangkit dengan cadangan yang menampakkan dirinya sebagai raja berwibawa. Baginda ingin mengambil negara Congo untuk “tujuan kemanusiaan dan kedermawanan”.

Perkembangan susulan membuatkan Congo jadi milik tunggal baginda – sebuah negara dijajah Belgium tanpa sebarang hitam putih melainkan persetujuan Eropah.

Agaknya semua tahu apa akan berlaku, apabila seorang penguasa Barat pegang wilayah asing. Asal pegang memang dasar ambil kesempatan habis.

Kesempatan apa boleh diambil dalam negara yang sentiasa di hujung tanduk muflis? Rakyatnya pula terlalu miskin hingga tidak cukup makan.

Apa Leopold peduli – bukan baginda pernah jejak masuk Congo pun. Yang baginda nampak cuma dua benda sahaja: gading (ivory) dan getah. Kebetulan pula lima tahun selepas menguasai Congo, harga getah melambung.

Bencana Besar Yang Menimpa Congo

Cara hidup rakyat Congo membolehkan penularan penyakit, dibantu pula dengan faktor cuaca. Salah satu penyakit yang menimpa bumi ini adalah African trypanosomiasis, sejenis parasite dibawa serangga.

Demam panas mengganggu imbangan tidur pekerja yang tidak disediakan rawatan sebaik mungkin.

Tidak cukup dengan penyakit ini, mereka berdepan pula dengan demam campak dan selsema babi. Ikut jangkaan, seramai 500,000 orang meninggal dunia kerana penyakit semasa pemerintahan haram Leopold.

Kerajaan Leopold pula tidak kisah rakyat Congo sedang mati. Mereka menetapkan kuota getah yang wajib dipatuhi. Sesiapa yang tidak penuhi kuota akan dibawa ke suatu tempat.

Dan di situ juga mereka akan potong tangan pekerja yang gagal (Folsom, 2016). Hukuman ini sudah cukup berat. Kalau gagal capai kuota lagi, pekerja tersebut akan dijatuhi hukuman mati pula. Kadang sebelum bunuh, mereka akan membawa anak muda untuk dipaksa rogol ibu dan adik perempuan sendiri.

Macam-macam dilakukan pada rakyat Congo. Tangan mereka diletakkan dalam bakul untuk digantung pada pondok polis sebagai simbol.  Ada yang dipotong kemaluan pun, hanya kerana tidak mencapai sasaran pengeluaran.

Tindakan Belgium terhadap Congo tidak mengundang tempias undang-undang kerana 1) asas kenegaraan Congo dan 2) rasisme terhadap warga kulit gelap.

Apabila Joseph Stalin memusnahkan Ukraine ketika Holodomor, ramai bising. Apabila bangsa Yahudi, Poles dan Romani dizalimi Jerman, ramai bising. Walau bagaimanapun, semua pakat diam ketika Leopold mengimarahkan dasar… yang menyebabkan lebih daripada 10 juta kematian di “Congo Free State” (Rannard & Webster, 2020).

Hanya selepas perginya George Floyd baru Belgium terhegeh-hegeh ingin membetulkan keadaan… selepas ratusan tahun lamanya.

RUJUKAN:

Folsom, J. (2016). Antwerp’s Appetite for African Hands. Contexts. 15 (4): 65-67.

Rannard, G., & Webster, E. (2020, Jun 13). Leopold II: Belgium ‘wakes up’ to its bloody colonial past. BBC.


Apa Cerita Dengan European Super League Ni?

Seminggu ini, pihak media banyak bercerita tentang European Super League (ESL). Awal-awal ingat setakat ulasan pendapat sahaja.

Ada pihak bersetuju, tetapi pihak lain mengecam. Tetapi semakin lama, ESL bertambah serius dan semakin menjadi realiti.

Banyak kelab popular seperti Juventus, Manchester United dan Real Madrid bersetuju untuk menyertai.

Pihak FIFA dan UEFA pun naik minyak, sampai µgµt-mengµgµt katanya kelab ESL takkan dibenarkan beraksi dalam UEFA Champions League (UCL). Bukan FIFA dan UEFA saja yang koyak… Boris Johnson pun marah (Stone, 2021).

Serius. Apa yang sedang berlaku? Bunyi macam pembero.ntakan pun ada.

Kalau dilihat carta organisasi ESL, memang nampak sah satu pembero.ntakan. Pertama sekali, Florentino Pérez menjadi pengerusi untuk ESL. Beliau diapit Andrea Agnelli, Joel Glazer, John W. Henry dan Stan Kroenke.

Keempat-empat pengapit ini dipilih sebagai naib pengerusi. Bagi yang tidak tahu, Pérez ialah bos besar Real Madrid. Agnelli pula berkuasa di Juventus. Glazer walau dibenci macam mana pun tetap pemilik Manchester United.

Henry pula ialah pengasas FSG yang memegang Liverpool. Dan Kroenke ialah pemilik kelab entah apa-apa yang duduk di tangga kesembilan dalam EPL.

Apa punca ESL ditubuhkan?

Memahami Format Baru UEFA Champions League

Selama ini UEFA Champions League menggunakan format yang mudah. Kelab-kelab Eropah (termasuk Israel) perlu melayakkan diri untuk masuk dalam pusingan berkumpulan.

32 kelab yang layak akan diagihkan dalam lapan kumpulan: satu kumpulan mempunyai empat kelab. Dua kelab paling atas akan masuk dalam pusingan kalah ma.ti. Mereka akan bertembung sampai peringkat Final.

Tetapi pihak UEFA akan merombak semula format UCL. Bermula musim 2024-2025, 36 kelab akan beraksi dalam satu liga tunggal. Tiada lagi pusingan berkumpulan. Pusingan kalah ma.ti dikekalkan, tetapi prosesnya agak rumit.

Selepas semua perlawanan dalam liga tunggal, mesti ada kelab yang duduk di tempat pertama dan terakhir (ke-36). UEFA akan pilih lapan kelab pertama untuk masuk dalam pusingan kalah ma.ti. 16 kelab terkemudian (ke-9 hingga ke-24) perlu melayakkan diri dalam playoff. Baki 12 kelab pula dikira tersingkir.

Semua perlawanan akan berjalan pada hari Khamis, bukan lagi Selasa dan Rabu.

European Super League

COVID-19 telah membµnµh industri bola sepak. Tanpa penyokong di stadium, majoriti kelab sedang menanggung kerugian sangat besar. Sekarang pun, jumlah kerugian sudah mencecah €5 bilion.

Mereka perlu mencari jalan untuk menambahkan pendapatan. Cuba bayangkan kalau Manchester United bertembung dengan Barcelona. Ataupun Manchester City berdepan dengan Real Madrid.

Inilah perlawanan yang boleh menjana pendapatan. Tetapi kalau kelab besar sebegini perlu berla.wan dengan Panathinaikos AO, Maccabi Tel Aviv, atau Dinamo Zagreb – siapa kisah jujurnya?

Ada beza antara pusingan berkumpulan UCL sekarang dan liga tunggal UCL kelak. Pusingan berkumpulan sekarang kadang ada “Group of De.ath” pun.

Macam tahun 2017-2018 apabila Real Madrid, Tottenham Hotspur, Borussia Dortmund dan APOEL masuk dalam Kumpulan H (Dortmund dan APOEL tersingkir). Atau dua tahun kemudian: Barcelona, Dortmund, Inter Milan dan Slavia Prague dalam Kumpulan F (Inter dan Slavia tersingkir).

Bayangkan tahun depan, Manchester City, Barcelona, Bayern Munich dan Juventus masuk kumpulan sama.

Sudah tentu dua kelab besar akan tersingkir. Ini kehebatan UCL format sekarang.

Kalau semua dalam liga tunggal, mana nak ada Group of De.ath. Tambah kalau 10 perlawanan Real Madrid berdepan dengan kelab macam Red Bull Salzburg, Genk, Lokomotiv Moscow, Olympiacos Piraeus…

Jadi hujah Florentino Pérez memang logik. Format baru UCL takkan bantu menjana pendapatan kerana banyak perlawanan tidak menarik.

Sebab itulah mereka membuat European Super League (Marca, 2021). Selepas diasaskan, banyak kelab besar terus masuk ESL. Kerana apa? Kerana mereka pun bersetuju dengan hujah Pérez.

Semua Terciduk

European Super League mendapat sambutan yang sangat buruk dalam kalangan penyokong. Mereka melihat projek ini sebagai asas elitisme, yang mana bolasepak bukan lagi sukan untuk semua.

Setiap kelab dikecam dengan dakwaan tamak haloba pada duit.

Dalam Manchester United, buat julung kalinya skuad dan pengurusan berp.ecah belah. Marcus Rashford menyatakan kekesalannya. Bruno Fernandes pula menaikkan hantaran, “dreams cannot be bought” (impian tidak boleh dibeli).

Banyak pemain tidak berpuas hati, sampai Ed Woodward terpaksa membuat mesyuarat tergempar. Dalam mesyuarat ini, Woodward dipercayai menerima kecaman hebat daripada Harry Maguire (Polden, 2021).

Tiba-tiba keluar berita gembira (untuk penyokong Manchester United): Woodward meletakkan jawatan. Manchester United pula membuat U-Turn. Mereka tidak mahu bertanding dalam ESL.

Kelab-kelab England lain turut membuat U-Turn, dengan Chelsea yang terakhir.

Arsenal dan Tottenham Hotspurs siap memohon maaf kepada penyokong (Ingle, et al., 2021).

Suara penyokong memang sangat keramat. Tiada kelab berani membuat keputusan yang tidak diterima penyokong… apatah lagi jika pemain pun tidak bersetuju.

Sebuah kelab yang ramai penyokong menjana pendapatan melalui “hak televisyen dan jualan” (TV rights and merchandise). Tanpa penyokong, habislah mereka.

Sudah pasti mereka akan selamba meninggalkan UCL jika penyokong akur saja. Dalam situasi tersebut, UCL yang rugi jika nekad mengharamkan kelab dalam ESL. Tetapi penyokong tidak bersetuju, tambah pula Boris Johnson ingin menggunakan kuasa politik untuk menyekat pelaksanaan ESL (Woodcock, 2021).

Sebenarnya, Manchester United, Manchester City, Liverpool dan Chelsea tidak rugi apa. Yang betul-betul serabut sekarang Arsenal, kerana semua tahu kenapa mereka mahu ESL (sebab mereka takkan layak masuk UCL).

RUJUKAN:

Ingle, S. et al. (2021, April 20). European Super League collapsing as all six English clubs withdraw. The Guardian.

Marca. (2021, April 20). Florentino Perez: We’ve made the European Super League to save football.

Polden, J. (2021, April 20). Harry Maguire ‘confronts Ed Woodward’ over Man Utd’s European Super League involvement. Daily Mirror.

Stone, S. (2021, April 18). European Super League: Uefa and Premier League condemn 12 major clubs signing up o breakaway plans. BBC Sport.

Woodcock, A. (2021, April 21). European Super League: Boris Johnson promises “legislative (ditapiskan” to stop breakway tournament. The Independent UK.


Perjuangan Bangsa Turkik Membebaskan Diri Dari Penjajahan Dinasti Tang

Pada tahun 639 M, bangsa Turkik menghadapi zaman kegelapan mereka ketika China di bawah pemerintahan Dinasti Tang telah menceroboh tanahair mereka yang dianggap sebagai negara berdaulat pertama orang-orang Turkik yang menggunakan istilah “Turk” sebagai nama negara tersebut.

Pada tahun 630 M, Gokturk Khanate dikalahkan oleh bangsa Cina dan orang Turkik cuba diasimilasi oleh Dinasti Tang supaya terpupus identiti Turkik mereka. Gokturk adalah negara pertama yang menggunakan nama Turk sebagai nama kerajaan bangsa Turkik, sekaligus menjadikan ia sebagai kerajaan berdaulat yang pertama milik bangsa Turkik yang meliputi wilayah Turkistan dan sekitarnya.

Kerajaan ini diasaskan di Otuken yang menjadi ibukota suci mereka pada tahun 540. Pengasas negara ini adalah Bumin Khan, seorang panglima Turk yang merupakan anggota kerabat klan Ashina dari cabang Turk-Mongol yang serumpun dengan keturunan pengasas Empayar Mongol, Genghis Khan.

Fakta mengenai identiti asal ras Turkik ini masih menjadi perdebatan di kalangan para pengkaji peradaban, ada yang berpendapat bahawa Gokturk adalah suku Hun atau Xiongnu dan bukan berbangsa Turk. Manakala orang-orang Turk pula kekal dengan klaim mereka bahawa Hun dan Xiongnu juga adalah berbangsa Turk. Entahlah, namun yang pasti tiada sesiapa pun yang tahu siapa sebenarya bangsa Xiongnu sehingga hari ini.

Setelah menaklvki dan menduduki tanah Gokturk, Dinasti Tang pada awalnya mengasing dan menyebarkan orang-orang Turkik ke beberapa bahagian-bahagian wilayah Empayar yang berlainan dan berusaha untuk mengasimilasi orang-orang Turk yang merupakan ancaman besar bagi orang Cina selama bertahun-tahun dan untuk mendominasi perdagangan di jalan sutera.

Dinasti Tang juga turut menyer4ng Otuken yang merupakan sebuah ibu kota suci bagi orang Turkik. Selepas menduduki sepenuhnya ke atas tanahair bangsa Turkik, Empayar Tang telah menyerap dan melantik ramai para panglima tenter4 Turkik sebagai panglima tenter4 Dinasti Tang sendiri bagi meraih kesetiaan mereka namun sebenarnya kerelaan para panglima Turkik itu menyertai empayar Tang adalah supaya keselamatan ahli keluarga mereka terjamin.

JIESHESHUAI ATAU KURSAD SEBENARNYA?

Ashina Jiesheshuai yang juga merupakan seorang bangsawan dari klan Ashina juga ditempatkan di Istana di ibukota sebagai ketua pengawal istana di bawah kawalan ketat. Oleh kerana layanan yang buruk terhadap orang Turkik dan dasar asimilasi orang Cina yang berat, Jiesheshuai sebagai seorang bangsawan Turkik mula mempersiapkan dirinya untuk mengukir salah satu di antara peristiwa penting paling bersejarah dalam dunia.

Sebelum meneruskan bacaan, mari kita baca sedikit maklumat mengenai tokoh ini supaya kita tidak pening kepala kerana kisah tokoh ini muncul dalam pelbagai versi yang sedikit berbeza.

Ashina Jiesheshuai adalah tokoh sejarah kuno bangsa Turkik. Namun terdapat beberapa versi berbeza samada dalam bentuk catatan sejarah mahupun cerita-cerita rakyat.

Salah satu yang paling popular adalah watak separa mitos bernama Kürşad. Kürşad merupakan watak separa mitologi yang ideal dengan Jiesheshuai sebagai tokoh sebenar bersejarah yang namanya dicatatkan melalui arkib sejarah China sebagai Chie-shih-shuai (Ashina Jiesheshuai) dan hidup dalam sejarah China sekitar abad ke-7.

Ashina Jiesheshuai adalah anggota keluarga bangsawan Turco-mongol dari klan Ashina di bawah pemerintahan Khagan Turkik Timur. Namun beliau bertugas sebagai seorang panglima tenter4 (Zhonglangjiang) untuk empayar China Dinasti Tang. Dia juga adalah salah seorang anak lelaki Shibi Khan dan adik lelaki Ashina Shibobi yang merupakan seorang khagan yang menjadi vassal untuk Dinasti Tang dengan menggunakan gelaran Tölis Khan.

Jika di dalam kisah hikayat versi Kürşad, beliau dikatakan akan menceroboh istana untuk menculik Maharaja bagi membeli kebebasan bangsa Turkik. Manakala dalam versi catatan sejarah, Ashina Jiesheshuai pada awalnya merancang bersama-sama dengan anak saudaranya Ashina Hexiangu untuk membunvh Maharaja Taizong kerana Maharaja telah memfitnah abangnya Ashina Shibobi hingga dihukum bunvh.

Peristiwa ini dikenali sebagai Serbuan Istana Jiucheng. Walau bagaimana pun untuk artikel ini kita akan membaca dalam versi Kursad dengan mengekalkan nama sebenar beliau. Walau apa jua versi ceritanya, ia tetap merujuk kepada orang yang sama iaitu Ashina Jiesheshuai.

RANCANGAN DIGAGALKAN OLEH CUACA

Baik, berbalik pada perancangan Jiesheshuai, Selepas tidak mampu lagi menahan rasa marah melihat maruah bangsanya diinjak-injak oleh orang Cina, Jiesheshuai merancang untuk menculik Maharaja Taizong ketika dia bersiar-siar di jalanan ibu kota di Chang’an. Menjadi satu tradisi imperialis China pada waktu itu, seorang maharaja bersiar-siar di jalanan dengan sejumlah pengawal yang menyamar agar tidak dikenali.

Rancangan Jiesheshuai adalah untuk melakukan rundingan dengan pemerintah Empayar Tang untuk menuntut pembebasan ibukota suci Otuken dengan keselamatan Maharaja menjadi jaminan dan berjanji akan dilepaskan sehingga orang Turkik berjaya membangun kembali kerajaan mereka sendiri dan membebaskan diri dari cengkaman pemerintah China, beliau juga mahu mengangkat anak saudaranya, Holohu sebagai Khagan Gokturk yang baharu.

Sudah tentu Jiesheshuai sedar bahawa dia tidak boleh mendekati maharaja apatah lagi jika hendak menculik maharaja dengan melakukannya bersendirian. Untuk menjayakan rancangannya, Jiesheshuai mula membahaskan usul rancangannya dengan setiap orang Turkik yang boleh berhubung dengannya.

Pada masa itu dia hanya boleh berhubung dengan para bangsawan Turkik yang yang juga ditempatkan di ibu kota dan berkhidmat dalam tenter4 China Tang. Selepas pencerobohan orang-orang Cina, dasar pemerintah adalah menempatkan tenter4 bangsawan Turkik sedekat yang mungkin dengan ibu kota agar mereka tidak memulakan pember0ntakan terhadap empayar.

Akibat daripada dasar ini, setiap orang yang dihubungi oleh Jiesheshuai adalah pahlawan terbaik yang merupakan tenter4 bangsawan Turkik yang sangat dihorm4ti. Tidak ada sebarang penolakan terhadap rancangan Jiesheshuai dan atas dasar semangat jati diri bangsa Turkik, setiap pejuang yang telah dihubungi oleh Jiesheshuai menerima baik rancangan itu dan persiapan terakhir dimulakan.

Ketika tibanya hari yang ditetapkan mengikut perancangan mereka, tiba-tiba hujan turun dengan lebat sehingga sungai Wei melimpah membanjiri daratan. Kerana hujan yang lebat dan dentuman guruh, Maharaja Taizong membatalkan rancangannya untuk bersiar-siar pada hari itu dan kekal berada di dalam istananya.

Pada waktu itu juga Jiesheshuai dan rakan-rakannya telah berkumpul di kota menunggu maharaja keluar. Memandangkan Jiesheshuai merupakan ketua pengawal di istana, salah seorang pengawal datang kepadanya dan melaporkan situasi pergerakan dan kedudukan Maharaja kepada Jiesheshuai.

Rancangan mereka terbantut akibat cuaca hujan yang menyukarkan segala rancangan yang telah dirangka oleh Jiesheshuai dan pasukannya. Jiesheshuai kini mempunyai dua pilihan, iaitu keluar dari tempat itu untuk melaksanakan rancangannya pada hari yang lain atau segera menyerbu istana tersebut secepat mungkin untuk melakukan cubaan menculik Maharaja.

Jiesheshuai yang dari sebelum itu lagi sebagai seorang panglima tenter4 kerajaan Tang juga amat mahir dengan selok belok istana dan kedudukan maharaja, oleh kerana itulah beliau boleh tahu banyak hal tentang musuh, “kenali musuhmu dengan lebih dekat adalah lebih baik daripada mengenali sahabatmu” seperti yang dikatakan oleh Sun Tzu.

Namun identiti beliau perlu kekal rahsia, dan atas dasar bimbang akan kemungkinan kebocoran maklumat dari pasukan pengawal yang mengenalinya dan kemungkinan yang tinggi dilihat bersama, Jiesheshuai memutuskan untuk menculik Maharaja Taizong dari istananya tanpa sebarang penentangan yang bermakna dia harus membunvh setiap pengawal yang ditemuinya.

Setelah keputusan dibuat, Jiesheshuai memulakan pencerobohan beliau dengan menghujani para pengawal di atas menara pemantau dengan tembakan anak panah, kemudian Jiesheshuai bersama pasukannya menyusup masuk ke dalam istana, setelah bergelut dan membunvh ramai pengawal, beliau sampai ke tengah istana, beliau cuba menghampiri bilik Maharaja.

Namun pada masa yang sama, setelah Jiesheshuai dan anak buahnya membunvh ramai pengawal Tang, mereka menemui sekujur tubuh tidak bernyawa di dalam sebuah sel penjara, mayat itu adalah mayat bekas putera Turkik yang dijadikan tawanan oleh pemerintah Tang, dipercayai bahawa putera tersebut membunvh diri beberapa hari yang lalu demi menjaga maruah dan rasa terhina kerana menjadi tawanan orang Cina.

Namun, tiba-tiba mereka dikejutkan dengan kedatangan pasukan sokongan Tang yang berjaya menyelamatkan dan membawa keluar Maharaja dari istananya, lantas Jiesheshuai dan tenter4nya terpaksa berundur melarikan diri keluar dari istana dengan menunggang kuda-kuda yang dirampas dari istana.

Menambahkan lagi keadaan yang buruk, mereka mendapati segerombolan besar pasukan berkuda tenter4 Tang yang sejumlah kira-kira 1000 orang sedang mengejar tidak jauh di belakang mereka

Pada dasarnya, rancangan Jiesheshuai telah gagal dan Jiesheshuai juga sepatutnya tidak layak menerima sebarang penghormatan jika mengikut prinsip, namun dia tidak mahu para pejuangnya yang gagah berani itu mengikut jejak langkah seperti yang dilakukan oleh bekas putera yang menjadi tawanan China Tang kerana kegagalan misi itu sendiri adalah berpunca dari gangguan cuaca dan bukanlah kerana ketidakupayaan mereka.

Oleh itu, Jiesheshuai memutuskan untuk membatalkan misi dan meninggalkan tempat itu untuk kembali pulang ke wilayah mereka sebelum cuba mengatur semula perancangan dan terus hidup untuk bertempvr pada hari yang lain. Namun semua itu hanya tinggal impian semata-mata, mereka sebenarnya boleh diibaratkan sudah ‘m4ti’ sejak hujan mula turun.

GUGURNYA JIESHESHUAI MEMBANGKITKAN BERIBU LAGI YANG LAIN

Setibanya mereka di Sungai Wei, mereka melihat air sungai telah melimpah keluar kerana hujan lebat lalu mereka berhenti di tepi sungai. Hujan mulai bertambah lebat, dentuman guruh boleh didengar dari jarak beberapa batu, kuda mereka sudah kepenatan dan tenter4 Tang hanya berbeza beberapa batu sahaja di belakang mereka, setelah melalui aksi kejar-mengejar yang panjang, mereka akhirnya semakin hampir untuk tiba ke jambatan di Sungai Wei yang memisahkan sempadan tanah masing-masing.

Berjaya melepasi sempadan jambatan tersebut bermakna mereka telah memenangi perlumbaan yang panjang itu, sekaligus mereka berjaya meninggalkan satu mesej bahawa orang Turkik bahkan mampu datang ke istana China untuk mencederakan Maharaja dan berupaya melepaskan diri dengan selamat.

Namun dengan tidak semena-mena mereka mendapati jambatan sempadan yang sepatutnya menjadi penyelamat mereka rupanya telah pun runtuh akibat ribut kencang. Jiesheshuai berhenti di tepi sungai, dan memutuskan bersama-sama dengan 40 pejuangnya untuk berpatah balik dan melakukan kemaraan menyer4ng tenter4 Tang, mereka menunggang kuda mereka dengan pantas sebagai satu perjalanan terakhir. Sebelum itu Jiesheshuai sempat mengucapkan kata-kata semangat untuk para pejuangnya.

“Sudah tiba waktunya untuk m4ti berjuang demi keluarga dan bangsa kita, Turk, biarkan dunia mengenang kita hari ini, biarkan perjuangan dan kepahlawanan kita bergema selama-lamanya!”

Jiesheshuai dan anak buahnya menyer4ng ke arah pasukan tenter4 Tang dengan penuh semangat, amarah dan kekuatan bangsa Turkik yang begitu dahsyat sekali dengan beratus-ratus askar Cina gugur manakala hanya sedikit sahaja jumlah k0rban di pihak Turkik.

Setelah bertempvr dengan ganas, sepasukan unit tenter4 sokongan Tang tiba dari arah Barat, Jiesheshuai melihat pasukan tenter4 Tang dari barat itu lalu memerintahkan pengikutnya untuk mara dan menyer4ng ke arah pasukan pemanah Tang.

Pada saat itu, setiap benda yang berada di sekitar Jiesheshuai dan para pejuangnya yang berani itu seolah-olah terhenti, ‘awan kelabu’ menghujani Jiesheshuai dan para pejuangnya, akhirnya Jiesheshuai dan pahlawannya gugur selepas dihujani ratusan anak panah China.

Sebagai tindak balas terhadap pember0ntakan Jiesheshuai, Maharaja Taizong memerintahkan mayat Jiesheshuai dan rakan-rakannya dik3rat-k3rat dan setiap bahagian tubuhnya dig4ntung di tempat awam yang berbeza-beza di mana ada orang-orang Turkik yang tinggal di situ.

Sejak Serbuan Istana Jiucheng yang dilancarkan oleh Jiesheshuai bersama 40 pejuangnya, dikatakan bahawa tidak ada seorang pun maharaja China yang berani bersiar-siar dan berkeliaran di luar istana selama lebih 40 tahun lamanya dan rakyat empayar China juga tidak dibenarkan keluar pada waktu malam.

Selepas kegagalan pember0ntakan yang dilaksanakan oleh Jiesheshuai pada 639 M itu, kisah perjuangan Jiesheshuai dan 40 pahlawannya tersebar ke seluruh ke wilayah bangsa Turkik yang lain di seluruh Turkistan hingga menyebabkan berlakunya pember0ntakan yang besar.

Hasil daripada pember0ntakan dan revolusi bangsa Turk ini, Pemerintahan Gokturk Khanate berjaya dihidupkan kembali dengan penubuhannya untuk kali yang kedua pada tahun 682 M.

Sejarah pembebasan dan penubuhan kembali Gokturk Khanate ini diakui oleh orang Turkik sebagai “52 Tahun Perhambaan” atas dasar kerana bangsa Turkik dikatakan tidak pernah hidup di bawah pen!ndasan bangsa lain dan sentiasa memiliki negara berdaulat mereka sendiri semenjak zaman Scythian lagi.


10 Peribahasa Berkaitan Dengan Babi Dan Maksudnya

Maksudnya: Perbuatan seseorang yang hina hendak menyamai orang kaya. Kenapa babi dan gulai? Sebab secara tabiatnya babi makan kotoran, sedang gulai makanan manusia, suatu yang mulia. Jadi kalau babi sudah hendak merasa makanan manusia, faham sendirilah!

Maksudnya: Orang yang tidak pandai meletakkan sesuatu yang bernilai kena pada tempatnya.

Maksudnya: seorang yang bermuka-muka.

Maksudnya: Mendapat malu yang sangat besar.

Maksudnya: Bertemu lawan yang sepadan; berani sama berani, keras sama keras.

Maksudnya: Seseorang yang irihati dengan kesenangan orang lain.

Maksudnya: Kalau lagak atau bual yang didahulukan, maksud tidak akan tercapai

Maksudnya: hal orang yang tidak tahu malu.

Maksudnya: Melakukan sesuatu tanpa berfikir dahulu

Maksudnya: Perempuan yang bernasib malang, bercerai daripada suami hartawan yang hina/jahat, lalu berkahwin dengan seorang hamba yang miskin.